DEĊIŻJONI TAL-KUMMISSJONI (UE) 2020/1472

tal-20 ta’ Marzu 2020

dwar l-għajnuna mill-Istat SA.39078 — 2019/C (ex 2014/N) li implimentat id-Danimarka għal Femern A/S

(notifikata bid-dokument C(2020) 1683)

(It-test bl-Ingliż biss huwa awtentiku)

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea u, b’mod partikolari, l-ewwel subparagrafu tal-Artikolu 108(2) tiegħu,

Wara li kkunsidrat il-Ftehim dwar iż-Żona Ekonomika Ewropea u, b’mod partikolari, l-Artikolu 62(1)(a) tiegħu,

Wara li stiednet lill-partijiet interessati biex jibagħtu l-kummenti tagħhom skont id-dispożizzjoni ċċitata (1) u wara li kkunsidrat il-kummenti tagħhom,

Billi:

1. PROĊEDURA

(1) Fit-13 ta’ Lulju 2009, il-Kummissjoni approvat l-għajnuna għall-finanzjament tal-fażi tal-ippjanar tal-proġett tal-Konnessjoni Fissa tal-Fehmarn Belt (“id-Deċiżjoni dwar l-Ippjanar”) (2).

(2) Wara fażi ta’ qabel in-notifika, l-awtoritajiet Daniżi nnotifikaw lill-Kummissjoni, permezz ta’ ittra datata t-22 ta’ Diċembru 2014, skont l-Artikolu 108(3) tat-Trattat, dwar il-mudell ta’ finanzjament tal-proġett tal-Konnessjoni Fissa tal-Fehmarn Belt.

(3) Fil-5 ta’ Ġunju 2014, fil-5 ta’ Settembru 2014, fis-26 ta’ Novembru 2014, fid-19 ta’ Jannar 2015 u fit-22 ta’ April 2015, il-Kummissjoni rċeviet ħames ilmenti (3) li jallegaw li d-Danimarka kienet tat għajnuna illegali u inkompatibbli mill-Istat għall-ippjanar, il-kostruzzjoni u l-operat tal-proġett tal-Konnessjoni Fissa tal-Fehmarn Belt favur Femern A/S u A/S Femern Landanlæg (4).

(4) Fit-23 ta’ Lulju 2015, il-Kummissjoni ddeċidiet li ma tqajjimx oġġezzjonijiet għall-miżuri mogħtija mid-Danimarka lil A/S Femern Landanlæg u Femern A/S (“id-Deċiżjoni dwar il-Kostruzzjoni”) (5). Il-parti operattiva ta’ dik id-deċiżjoni hija maqsuma f’żewġ partijiet. Fl-ewwel parti, il-Kummissjoni kkonkludiet li l-miżuri mogħtija lil A/S Femern Landanlæg għall-ippjanar, il-kostruzzjoni u l-operat tal-konnessjonijiet bit-triq u bil-ferrovija mat-territorju intern fid-Danimarka ma jikkostitwixxux għajnuna mill-Istat skont it-tifsira tal-Artikolu 107(1) tat-Trattat. Fit-tieni parti, il-Kummissjoni kkonkludiet li, anki kieku l-miżuri mogħtija lil Femern A/S għall-ippjanar, il-kostruzzjoni u l-operat tal-Konnessjoni Fissa kienu jikkostitwixxu għajnuna mill-Istat skont it-tifsira tal-Artikolu 107(1) tat-Trattat, huma kompatibbli mas-suq intern skont l-Artikolu 107(3)(b) tat-Trattat. Fis-16 ta’ Settembru 2015, il-Kummissjoni bagħtet id-Deċiżjoni dwar il-Kostruzzjoni lill-ilmentaturi.

(5) Wara rikorsi għal annullament minn żewġ ilmentaturi (6), il-Qorti Ġenerali annullat id-Deċiżjoni dwar il-Kostruzzjoni bis-sentenzi tagħha tat-13 ta’ Diċembru 2018 (7) għax il-Kummissjoni ddeċidiet li ma tqajjimx oġġezzjonijiet għall-miżuri mogħtija mid-Danimarka lil Femern A/S għall-ippjanar, il-kostruzzjoni u l-operat tal-Konnessjoni Fissa (l-infrastruttura minn kosta għal kosta).

(6) Il-Qorti Ġenerali ċaħdet il-kumplament tar-rikors. B’mod partikolari, hija ċaħdet l-argumenti tal-applikanti dwar il-konklużjoni tal-Kummissjoni li l-miżuri mogħtija lil A/S Femern Landanlæg għall-ippjanar, il-kostruzzjoni u l-operat tal-konnessjonijiet bit-triq u bil-ferrovija mat-territorju intern fid-Danimarka ma jikkostitwixxux għajnuna mill-Istat skont it-tifsira tal-Artikolu 107(1) tat-Trattat.

(7) Is-sentenzi tat-13 ta’ Diċembru 2018 ġew appellati miż-żewġ ilmentaturi (8).

(8) Fl-24 ta’ Jannar u fit-22 ta’ Mejju 2019, is-servizzi tal-Kummissjoni kellhom laqgħa mal-awtoritajiet Daniżi. Is-servizzi tal-Kummissjoni kellhom konferenzi bit-telefon mal-awtoritajiet Daniżi fit-12 ta’ April u fl-20 ta’ Ġunju 2019. Is-servizzi tal-Kummissjoni bagħtu aktar talbiet għal informazzjoni fis-26 ta’ Marzu, fit-18 ta’ April u fl-24 ta’ April 2019. L-awtoritajiet Daniżi ssottomettew informazzjoni addizzjonali fit-18 ta’ Jannar, fl-4 ta’ Frar, fil-25 ta’ Frar, fit-28 ta’ Marzu, fil-5 ta’ April, fis-7 ta’ Mejju, fit-8 ta’ Mejju, fis-16 ta’ Mejju, fl-20 ta’ Mejju, fit-28 ta’ Mejju u fl-10 ta’ Ġunju 2019.

(9) Fit-18 u fil-25 ta’ Marzu 2019, is-servizzi tal-Kummissjoni kellhom laqgħa ma’ Stena Line Scandinavia AB (“Stena Line”) u ma’ Scandlines Danmark ApS u Scandlines Deutschland GmbH (“Scandlines”), rispettivament. Fl-4 ta’ April u fit-13 ta’ Mejju 2019, is-servizzi tal-Kummissjoni kellhom laqgħa man-Naturschutzbund Deutschland e.V. (“NABU”) u mal-Assoċjazzjoni tas-Sidien tal-Bastimenti Żvediżi (Föreningen för Svensk Sjöfart (“FSS”), rispettivament. Il-Kummissjoni rċeviet aktar informazzjoni mingħand il-partijiet interessati fid-29 ta’ Jannar, fl-14 ta’ Frar, fit-18 ta’ Frar, fis-26 ta’ Marzu, fil-15 ta’ April, fis-16 ta’ April, fl-24 ta’ April, fl-24 ta’ Mejju, fid-29 ta’ Mejju, fis-6 ta’ Ġunju u fis-7 ta’ Ġunju 2019. Il-Kummissjoni rċeviet ittra mingħand Scandlines fid-29 ta’ Jannar 2019, li għaliha wieġbet fit-8 ta’ Frar 2019. Il-Kummissjoni rċeviet ittra oħra mingħand Scandlines fl-20 ta’ Frar 2019, li għaliha wieġbet fit-13 ta’ Marzu 2019. Il-Kummissjoni rċeviet ittra mingħand Stena Line fis-7 ta’ Frar 2019, li għaliha wieġbet fit-28 ta’ Frar 2019. Il-Kummissjoni rċeviet ittra mingħand NABU fit-18 ta’ Frar 2019, li għaliha wieġbet fit-18 ta’ Marzu 2019. Il-Kummissjoni rċeviet ittra mingħand FSS fid-19 ta’ Frar 2019, li għaliha wieġbet fit-8 ta’ Marzu 2019. Il-Kummissjoni rċeviet ittra mingħand Verband Deutscher Reeder (“VDR”) fit-12 ta’ Marzu 2019, li għaliha wieġbet fil-21 ta’ Marzu 2019. Il-Kummissjoni rċeviet ittra mingħand Grimaldi Group fit-28 ta’ Marzu 2019, li għaliha wieġbet fis-16 ta’ April 2019. Il-Kummissjoni rċeviet ittra mingħand Trelleborg Port fit-8 ta’ April 2019, li għaliha wieġbet fid-9 ta’ April 2019. Il-Kummissjoni rċeviet ittra mingħand Trelleborg Port fil-15 ta’ April 2019, li għaliha wieġbet fit-2 ta’ Mejju 2019. Il-Kummissjoni rċeviet ittra mingħand Aktionsbündnis gegen eine feste Fehmarnbeltquerung e.V. fil-15 ta’ April 2019, li għaliha wieġbet fit-2 ta’ Mejju 2019.

(10) Permezz ta’ ittra tal-14 ta’ Ġunju 2019, il-Kummissjoni informat lill-awtoritajiet Daniżi li hija ddeċidiet li tibda l-proċedura stipulata fl-Artikolu 108(2) tat-Trattat fir-rigward tal-finanzjament pubbliku tal-Konnessjoni Fissa (“id-Deċiżjoni tal-Ftuħ”).

(11) Fil-5 ta’ Lulju 2019, id-Deċiżjoni tal-Ftuħ ġiet ippubblikata f’Il-Ġurnal Uffiċjali tal-Unjoni Ewropea (9). Fid-Deċiżjoni tal-Ftuħ, il-Kummissjoni stiednet lill-partijiet interessati biex jibagħtu l-kummenti tagħhom fi żmien xahar.

(12) Fit-12 ta’ Lulju 2019, is-servizzi tal-Kummissjoni bagħtu l-kummenti preċedenti minn Scandlines tas-7 ta’ Ġunju 2019 lill-awtoritajiet Daniżi. Fit-23 ta’ Lulju 2019, is-servizzi tal-Kummissjoni bagħtu lill-awtoritajiet Daniżi kummenti u osservazzjonijiet preċedenti oħrajn minn Scandlines tat-28 ta’ Jannar 2019 u tad-29 ta’ Mejju 2019.

(13) Permezz ta’ talbiet suċċessivi, Scandlines talbet għal estensjoni tal-iskadenza sabiex tkun tista’ tibgħat kummenti għad-Deċiżjoni tal-Ftuħ sal-aħħar ta’ Awwissu jew sal-bidu ta’ Settembru. Fit-22 ta’ Lulju 2019, is-servizzi tal-Kummissjoni qablu ma’ estensjoni ta’ 10 ijiem tax-xogħol għall-iskadenza sal-20 ta’ Awwissu 2019, li s-servizzi tal-Kummissjoni sussegwentement taw ukoll lil partijiet interessati oħrajn.

(14) Fis-17 ta’ Awwissu 2019, Scandlines ressqet rikors għall-annullament tad-deċiżjoni li jiġi estiż il-limitu ta’ żmien għas-sottomissjoni tal-kummenti tagħhom sal-20 ta’ Awwissu 2019, u mhux sal-aħħar tax-xahar kif kienu talbu. Permezz ta’ applikazzjoni separata ppreżentata fl-istess jum, Scandlines talbet lill-President tal-Qorti Ġenerali biex jordna lill-Kummissjoni, permezz ta’ miżura interim, tissospendi l-investigazzjoni formali u/jew tipprojbixxi lill-Kummissjoni milli tadotta deċiżjoni finali, jew tagħti kwalunkwe forma oħra ta’ provvediment provviżorju xieraq.

(15) Il-President tal-Qorti Ġenerali ma laqax l-applikazzjoni għal provvediment provviżorju permezz ta’ digriet tat-13 ta’ Settembru 2019 (10). Sussegwentement, Scandlines irtirat ir-rikors relatat għal annullament (11).

(16) Kien hemm ħdax-il parti interessata li bagħtu l-kummenti tagħhom. L-Assoċjazzjoni Daniża tal-Vapuri bagħtet il-kummenti tagħha fis-16 ta’ Awwissu 2019. Il-European Community Shipowners’ Associations (“ECSA”) issottomettew kummenti fid-19 ta’ Awwissu 2019. FSS bagħtet il-kummenti tagħha fl-20 ta’ Awwissu 2019. Scandlines, Aktionsbündnis gegen eine feste Fehmarnbeltquerung e.V., NABU, Rederi Aktiebolaget Nordö-Link, Stena Line, Trelleborg Hamn AB, Rostock Port GmbH u VDR kollha bagħtu l-kummenti tagħhom fil-21 ta’ Awwissu 2019. Il-partijiet interessati huma involuti fl-industrija tat-trasport bil-baħar (operaturi ta' vapuri, portijiet u assoċjazzjonijiet) jew organizzazzjonijiet mingħajr skop ta’ qligħ li jallegaw interess fl-infrastruttura minn kosta għal kosta. Permezz ta’ ittra datata t-3 ta’ Settembru 2019, is-servizzi tal-Kummissjoni bagħtu verżjoni mhux kunfidenzjali tal-kummenti tal-ħdax-il parti interessata lill-awtoritajiet Daniżi, li ngħataw l-opportunità li jirreaġixxu. L-awtoritajiet Daniżi bagħtu l-osservazzjonijiet tagħhom dwar dawk il-kummenti fl-4 ta’ Ottubru 2019, liema osservazzjonijiet jikkomplementaw il-kummenti tagħhom dwar id-Deċiżjoni tal-Ftuħ tas-26 ta’ Awwissu 2019.

(17) Fis-27 ta’ Ġunju, fit-2, fil-5 u fid-9 ta’ Lulju, fit-3 ta’ Ottubru, fl-4, fit-12, fil-15, fid-19, fit-22 u fil-25 ta’ Novembru 2019 u mbagħad fis-7 u fl-14 ta’ Jannar u fis-6 ta’ Frar 2020, is-servizzi tal-Kummissjoni kellhom konferenza bit-telefon mal-awtoritajiet Daniżi. Fit-18 ta’ Diċembru 2019, is-servizzi tal-Kummissjoni kellhom laqgħa fi Brussell mal-awtoritajiet Daniżi. Is-servizzi tal-Kummissjoni bagħtu aktar talbiet għal informazzjoni fit-8, fit-12 u fis-17 ta’ Lulju, fit-3 u fit-12 ta’ Settembru, fl-4, fis-17, fit-18 u fl-24 ta’ Ottubru, fil-5, fit-13, fil-25 u fis-27 ta’ Novembru 2019 u mbagħad fis-7 u fid-9 ta’ Jannar u fit-3, fl-4, fl-14, fit-18, fid-19 u fit-28 ta’ Frar 2020. Fl-2019, l-awtoritajiet Daniżi bagħtu informazzjoni addizzjonali fis-27 ta’ Ġunju, fl-1, fl-4, fil-5, fl-10, fit-12 u fil-15 ta’ Lulju, fil-21 u fis-27 ta’ Awwissu, fit-13 u fis-26 ta’ Settembru, fl-1, fid-9, fil-11, fit-23, fis-27 u fid-29 ta’ Ottubru, fis-6, fis-7, fil-11, fl-14, fit-18, fit-22 u fil-25 ta’ Novembru u fl-10 u fl-20 ta’ Diċembru. Fl-2020, l-awtoritajiet Daniżi bagħtu informazzjoni addizzjonali fit-3, fis-7, fit-13, fil-15, fil-21 ta’ Jannar, fl-4, fis-6, fil-11, fit-12, fl-14, fl-20 u fil-21 ta’ Frar u fit-3 ta’ Marzu 2020. Permezz tal-komunikazzjoni tagħhom tal-5 ta’ Marzu 2020, l-awtoritajiet Daniżi rrevedew in-notifika inizjali.

(18) Barra minn hekk, il-Kummissjoni rċeviet kummenti addizzjonali mingħand Scandlines u Stena Line li fid-dawl tas-Sentenza ta’ Mytilinaios Anonymos Etairia - Omilos Epicheiriseon, (12) il-Kummissjoni mhijiex meħtieġa li tikkunsidra, billi dawk il-kummenti ntbagħtu tard. Il-Kummissjoni rċeviet dawn il-kummenti addizzjonali mingħand Scandlines fis-26 ta’ Ottubru 2019 u mill-ġdid fl-20 ta’ Frar 2020, li ntbagħtu lill-awtoritajiet Daniżi fl-4 ta’ Novembru 2019 u fit-28 ta’ Frar 2020, rispettivament. L-awtoritajiet Daniżi ssottomettew l-osservazzjonijiet tagħhom għal dawk il-kummenti fis-6 ta’ Novembru 2019 u fit-3 ta’ Marzu 2020, rispettivament. Scandlines kellha konferenza bit-telefon mas-servizzi tal-Kummissjoni fil-25 ta’ Frar 2020 u ssottomettiet informazzjoni addizzjonali fil-5 ta’ Marzu 2020. Il-Kummissjoni rċeviet kummenti addizzjonali mingħand Stena Line fit-13 ta’ Diċembru 2019, li ntbagħtu lill-awtoritajiet Daniżi fit-23 ta’ Diċembru 2019. L-awtoritajiet Daniżi ssottomettew l-osservazzjonijiet tagħhom għal dawk il-kummenti fit-8 ta’ Jannar 2020.

(19) Il-Kummissjoni rċeviet ittra mingħand l-awtoritajiet Daniżi fid-9 ta’ Settembru 2019, li għaliha wieġbet fit-30 ta’ Settembru 2019.

(20) Permezz ta’ ittra tal-4 ta’ Marzu 2020, l-awtoritajiet Daniżi qablu li d-deċiżjoni preżenti tiġi adottata u nnotifikata bil-lingwa Ingliża.

Kjarifika dwar il-kamp ta’ applikazzjoni ta’ din id-deċiżjoni

(21) Fit-2 ta’ Awwissu 2016, Scandlines bagħtet ittra ta’ avviż formali lill-Kummissjoni, fejn talbitha tieħu passi fir-rigward ta’ ċerti allegati miżuri ta’ għajnuna favur Femern A/S, li, fil-fehma tagħhom, ma kinux ġew indirizzati mill-Kummissjoni fid-Deċiżjoni dwar il-Kostruzzjoni tagħha, minkejja li dawk il-miżuri ssemmew fl-ilment tagħhom.

(22) Permezz ta’ ittra tat-30 ta’ Settembru 2016, is-servizzi tal-Kummissjoni wieġbu għal dik l-ittra. L-ittra indikat li d-Deċiżjoni dwar il-Kostruzzjoni ttrattat żewġ allegati miżuri ta’ għajnuna, jiġifieri t-tariffi ferrovjarji mhux kummerċjali u l-użu mingħajr ħlas ta’ proprjetà tal-Istat matul il-fażi tal-kostruzzjoni tal-proġett. Fir-rigward tal-allegati miżuri ta’ għajnuna l-oħrajn, il-Kummissjoni kienet tal-fehma, skont l-Artikolu 24(2) tar-Regolament tal-Kunsill (UE) 2015/1589 (“Regolament Proċedurali”) (13), li l-fatti u l-punti tal-liġi mressqa minn Scandlines ma pprovdewx raġunijiet suffiċjenti biex hija turi, abbażi ta’ investigazzjoni prima facie, l-eżistenza ta’ għajnuna illegali. Għalhekk, hija stiednet lil Scandlines biex tibgħat kwalunkwe kumment li jista’ jkollha fi żmien xahar. Il-Kummissjoni rċeviet dawk il-kummenti fit-30 ta’ Ottubru 2016.

(23) Fit-12 ta’ Diċembru 2016, Scandlines iddepożitat rikors għall-annullament tal-ittra tat-30 ta’ Settembru 2016 (14). Fl-istess jum, huma ressqu wkoll rikors kontra l-Kummissjoni talli naqset milli taġixxi fuq l-ilment tagħhom (15).

(24) Fit-30 ta’ Lulju 2018, Scandlines bagħtet it-tieni ittra ta’ avviż formali (16), fejn stiednet lill-Kummissjoni biex tiddefinixxi l-pożizzjoni tagħha dwar l-allegati miżuri ta’ għajnuna l-oħrajn wara l-kummenti tagħha tat-30 ta’ Settembru 2016. Fit-28 ta’ Settembru 2018, il-Kummissjoni adottat deċiżjoni (id-“deċiżjoni tal-2018”) (17) li tikkonferma li l-garanziji tal-Istat favur A/S Femern Landanlæg u s-self tal-Istat favur Femern A/S u A/S Femern Landanlæg, kif ukoll l-allegata għajnuna illegali mogħtija lil hinn mid-Deċiżjoni dwar l-Ippjanar u fil-forma ta’ vantaġġi fiskali, ma kinux jikkostitwixxu għajnuna illegali mill-Istat. Fl-istess deċiżjoni, il-Kummissjoni kkonkludiet li l-allegata għajnuna illegali lil Femern A/S fil-forma ta’ injezzjoni ta’ kapital hija kompatibbli mas-suq intern skont l-Artikolu 107(3)(b) tat-Trattat, għax tikkostitwixxi għajnuna mill-Istat mhux koperta mid-Deċiżjoni dwar l-Ippjanar. Fl-4 ta’ Jannar 2019, Scandlines ressqet rikors għall-annullament ta’ din id-deċiżjoni (18).

(25) Permezz ta’ digrieti tat-13 ta’ Diċembru 2018, il-Qorti Ġenerali ddikjarat kemm ir-rikors għall-annullament tal-ittra tal-Kummissjoni tat-30 ta’ Settembru 2016 kif ukoll ir-rikors għan-nuqqas ta’ azzjoni bħala inammissibbli (19). Scandlines ressqet appell kontra l-ordni li tiċħad ir-rikors tagħha għal annullament (20).

(26) Fid-Deċiżjoni tal-Ftuħ, il-Kummissjoni rtirat id-deċiżjoni tal-2018 safejn tirrigwardja l-miżuri mogħtija lil Femern A/S għall-ippjanar, il-kostruzzjoni u l-operat tal-Konnessjoni Fissa. Għalhekk, dawk il-miżuri huma parti mill-valutazzjoni f’din id-deċiżjoni.

(27) Kif innotat fid-Deċiżjoni tal-Ftuħ, din il-proċedura tkopri wkoll il-miżuri kollha rilevanti għall-fażi tal-ippjanar tal-proġett li jikkonċernaw il-Konnessjoni Fissa.

(28) Din id-deċiżjoni ma tikkonċernax il-miżuri favur A/S Femern Landanlæg rilevanti għall-finanzjament tal-konnessjonijiet mat-territorju intern tal-pajjiż, kif ikkjarifikat ukoll fid-Deċiżjoni tal-Ftuħ. Barra minn hekk, hija ma tkoprix miżuri possibbli oħrajn minbarra dawk imsemmija fit-taqsima 2.4 mogħtija jew allegatament mogħtija mid-Danimarka lil Femern A/S, A/S Femern Landanlæg, Sund & Bælt Holding A/S jew lil kwalunkwe kumpanija relatata oħra.

(29) Fis-6 ta’ Novembru 2017, Scandlines ressqu ilment addizzjonali dwar l-allegati miżuri ta’ għajnuna illegali u inkompatibbli użati biex jiffinanzjaw l-attivitajiet ta’ Femern A/S li allegatament huma relatati mal-promozzjoni u mal-kummerċjalizzazzjoni tal-Konnessjoni Fissa (“attivitajiet ta’ promozzjoni / kummerċjalizzazzjoni / informazzjoni”). Il-miżuri msemmija f’dik l-ittra ġew inklużi fil-kamp ta’ applikazzjoni tad-Deċiżjoni tal-Ftuħ u, għalhekk, huma vvalutati f’din id-deċiżjoni.

2. DESKRIZZJONI DETTALJATA TAL-PROĠETT U TAL-MIŻURI

2.1. Il-proġett tal-Konnessjoni Fissa tal-Fehmarn Belt

(30) Il-proġett tal-Konnessjoni Fissa tal-Fehmarn Belt jikkonsisti f’infrastruttura minn kosta għal kosta (“Konnessjoni Fissa”) u konnessjonijiet bit-triq u bil-ferrovija mat-territorju intern tal-pajjiż.

(31) Il-Konnessjoni Fissa se tinbena bħala mina fl-ilma bejn Rødby fuq il-gżira ta’ Lolland fid-Danimarka u Puttgarden fil-Ġermanja. Din se tkun twila madwar 19-il kilometru u se tkun tikkonsisti minn linja ferrovjarja elettrifikata u b’żewġ binarji u awtostrada b’erba’ karreġġjati u b’karreġġjati ta’ emerġenza.

(32) Il-konnessjonijiet mat-territorju intern Daniż jinkludu l-konnessjoni ferrovjarja eżistenti bejn Ringsted u Rødby ta’ madwar 120 kilometru, li hija proprjetà ta’ Banedanmark (“Rail Net Denmark”), il-maniġer tal-infrastruttura ferrovjarja tal-Istat. Is-sezzjoni ferrovjarja kollha minn Ringsted sa Rødby se tkun elettrifikata u mgħammra b’sistemi ta’ sinjalazzjoni ġodda skont il-livell 2 (21) tal-ERTMS. Il-konnessjonijiet mat-territorju intern Daniż se jinkludu wkoll it-titjib ambjentali meħtieġ u l-ammeljorament tal-infrastruttura eżistenti tal-awtostrada ta’ Lolland, jiġifieri l-awtostrada E47 eżistenti bejn Rødbyhavn u Sakskøbing. Fl-aħħar nett, is-sezzjoni ferrovjarja eżistenti b’binarju wieħed bejn Vordingborg u Rødby se tiġi estiża għal sezzjoni ferrovjarja b’żewġ binarji.

(33) L-għan tal-proġett tal-Konnessjoni Fissa tal-Fehmarn Belt huwa li jittejbu l-kundizzjonijiet għat-trasport tal-passiġġieri u tal-merkanzija bejn il-pajjiżi Nordiċi u l-Ewropa Ċentrali. Il-proġett tal-Konnessjoni Fissa tal-Fehmarn Belt se jwassal għal għadd ta’ impatti pożittivi oħrajn f’termini tal-impatt ambjentali, l-impjiegi, l-iżvilupp reġjonali, it-titjib tal-kundizzjonijiet tan-negozjar u tisħiħ ġenerali tas-settur tat-trasport. Flimkien mal-Konnessjoni Fissa ta’ Øresund bejn id-Danimarka u l-Iżvezja, li ilha topera minn Lulju 2000, il-proġett tal-Konnessjoni Fissa tal-Fehmarn Belt se jġib miegħu titjib konsiderevoli fuq wieħed mill-aktar kurituri tat-trasport bl-art importanti li jgħaqqdu l-Iskandinavja mal-Ewropa Ċentrali. Il-proġett tal-Konnessjoni Fissa tal-Fehmarn Belt kien rikonoxxut ukoll mill-Kummissjoni bħala proġett prijoritarju fil-qafas tat-TEN-T. Barra minn hekk, huwa “proġett identifikat minn qabel” imsemmi bħala tali fl-Anness I, il-parti I, il-punt 2 tar-Regolament (UE) Nru 1316/2013 tal-Parlament Ewropew u tal-Kunsill (22).

(34) Fit-tweġiba tagħhom għad-Deċiżjoni tal-Ftuħ, l-awtoritajiet Daniżi żiedu li l-ippjanar formali tal-proġett tal-Konnessjoni Fissa tal-Fehmarn Belt kien diġà beda fl-1991 meta l-Gvern Daniż daħal fit-Trattat mal-Gvern Żvediż dwar l-istabbiliment ta’ konnessjoni fissa li taqsam Øresund (“il-Konnessjoni Fissa ta’ Øresund”) (23). Skont l-Artikolu 21 tat-trattat Daniż-Żvediż dwar il-Konnessjoni Fissa ta’ Øresund, il-Gvern Daniż iddikjara li huwa lest li jaħdem fuq it-twettiq ta’ konnessjoni fissa tul il-Fehmarn Belt, diment li jitqiesu l-kunsiderazzjonijiet ambjentali u finanzjarji. Fil-perjodu bejn l-1991 u l-iffirmar bejn id-Danimarka u l-Ġermanja fl-2008, il-Gvernijiet Daniżi u Ġermaniżi wettqu għadd ta’ valutazzjonijiet preparatorji rigward proġett ta’ Konnessjoni Fissa tal-Fehmarn Belt.

(35) Skont l-Artikolu 1 tat-“Trattat bejn ir-Renju tad-Danimarka u r-Repubblika Federali tal-Ġermanja dwar il-Konnessjoni Fissa tul il-Fehmarn Belt” (“it-Trattat dwar il-Fehmarn Belt”) (24), id-Danimarka għandha r-responsabbiltà unika u ġġorr ir-riskju sħiħ għall-finanzjament tal-Konnessjoni Fissa tul l-istrett ta’ Fehmarn Belt, kif ukoll għall-ammeljorament tal-konnessjonijiet mat-territorju intern Daniż. Il-Ġermanja hija responsabbli għall-finanzjament u l-ammeljorament tal-konnessjonijiet mat-territorju intern Ġermaniż.

(36) Fiż-żmien tan-notifika tal-2014, l-awtoritajiet Daniżi stmaw li l-ispejjeż totali għall-ippjanar u l-kostruzzjoni tal-Konnessjoni Fissa jikkorrespondu għal DKK 54,9 biljun fi prezzijiet tal-2014 (EUR 7,4 biljun (25)). L-ispejjeż relatati mal-ippjanar u l-kostruzzjoni tal-ammeljorament tal-konnessjonijiet mat-territorju intern Daniż kienu jikkorrespondu għal DKK 9,5 biljun fi prezzijiet tal-2014 (EUR 1,3 biljun). B’kollox, dan kien jammonta għal DKK 64,4 biljun (EUR 8,6 biljun) għall-proġett kollu (attivitajiet ta’ ppjanar, spejjeż tal-kostruzzjoni, riżervi u xogħlijiet oħrajn kemm tal-Konnessjoni Fissa kif ukoll tal-konnessjonijiet mat-territorju intern tal-pajjiż). Bħala tweġiba għad-dubji mqajma fid-Deċiżjoni tal-Ftuħ, l-awtoritajiet Daniżi rrevedew in-notifika tagħhom u aġġornaw dawk l-ispejjeż tal-ippjanar u tal-kostruzzjoni stmati tal-Konnessjoni Fissa. It-Taqsima 5 ta’ din id-deċiżjoni telabora dwar dan l-aġġornament.

(37) Il-Kummissjoni tat għotjiet ta’ kofinanzjament totali ta’ EUR 205 miljun mill-2007 sal-2013 għall-attivitajiet tal-ippjanar tal-proġett tal-Konnessjoni Fissa tal-Fehmarn Belt. Aktar tard il-perjodu ġie estiż għall-2015. Il-proġett kien inkluż ukoll fil-lista ta’ proposti magħżula biex jirċievu assistenza finanzjarja mill-UE fil-qasam tal-Faċilità Nikkollegaw l-Ewropa (“FNE”) – is-Settur tat-Trasport (26). L-awtoritajiet Daniżi speċifikaw li, fil-perjodu 2007-2015, il-proġett fil-fatt irċieva EUR 181 miljun għall-Konnessjoni Fissa. Femern A/S irċeviet impenji għall-appoġġ tal-FNE fil-perjodu 2017-2020 għal ammont ta’ EUR 589 miljun. L-awtoritajiet Daniżi kkjarifikaw li Femern A/S attwalment utilizzat ammonti ta’ madwar EUR 7 miljun.

(38) F’Settembru 2005, il-kumpanija tal-Istat Sund & Bælt Holding A/S stabbilixxiet il-kumpanija Femern A/S bħala sussidjarja totalment tagħha. Sussegwentement, Femern A/S saret sussidjarja ta’ A/S Femern Landanlæg (27), li hija wkoll sussidjarja ta’ Sund & Bælt Holding A/S.

(39) Abbażi tal-Att dwar l-Ippjanar (28), il-Ministru Daniż għat-Trasport ħatar lil Femern A/S bħala responsabbli għall-ippjanar tal-proġett tal-Konnessjoni Fissa tal-Fehmarn Belt. Konsegwentement, Femern A/S wettqet diversi studji u tħejjijiet għall-kostruzzjoni tagħha, b’mod partikolari analiżijiet u evalwazzjonijiet rigward l-aspetti ambjentali, tekniċi u ta’ sikurezza u t-tħejjijiet għall-proċessi ta’ sejħiet għall-offerti biex jitlesta l-proġett. Femern A/S wettqet ukoll l-investigazzjonijiet u l-attivitajiet ta’ tħejjija meħtieġa rigward l-istabbiliment tas-sit ta’ kostruzzjoni futur f’Rødbyhavn. Fl-aħħar nett, Femern A/S hija responsabbli għall-attivitajiet ta’ informazzjoni, li hija jenħtieġ li twettaq f’kooperazzjoni mal-muniċipalitajiet lokali (29).

(40) Il-finanzjament tal-fażi tal-ippjanar ġie nnotifikat lill-Kummissjoni skont l-Artikolu 108(3) tat-Trattat fis-16 ta’ Marzu 2009 għal raġunijiet ta’ ċertezza tad-dritt. Fit-13 ta’ Lulju 2009, il-Kummissjoni ddeċidiet li ma tqajjimx oġġezzjonijiet għall-finanzjament tal-fażi tal-ippjanar (30), billi kkonkludiet li, fil-fażi tal-ippjanar, Femern A/S aġixxiet bħala awtorità pubblika u li, għalhekk, kwalunkwe appoġġ kien jaqa’ barra mill-kamp ta’ applikazzjoni tal-Artikolu 107(1) tat-Trattat. Madankollu, billi l-Kummissjoni ma setgħetx teskludi li l-appoġġ pubbliku għall-fażi tal-ippjanar jista’ jinkludi għajnuna mill-Istat favur l-operatur futur tal-Konnessjoni Fissa, hija vvalutat ukoll il-kompatibbiltà tal-miżuri nnotifikati u kkonkludiet li dawn jistgħu jitqiesu bħala kompatibbli.

(41) Fit-28 ta’ April 2015, il-Parlament Daniż għadda l-abbozz ta’ liġi dwar il-kostruzzjoni tal-Konnessjoni Fissa u tal-konnessjonijiet mat-territorju intern fid-Danimarka (l-“Att dwar il-Kostruzzjoni”) (31). L-Att dwar il-Kostruzzjoni fih ukoll il-bażi ġuridika għall-operat futur tal-Konnessjoni Fissa. L-Att dwar il-Kostruzzjoni daħal fis-seħħ fis-6 ta’ Mejju 2015.

(42) Fis-6 ta’ Frar 2019, Femern A/S irċeviet l-Approvazzjoni ffirmata tal-Pjan amministrattiv Ġermaniż tal-Konnessjoni Fissa mill-awtoritajiet Ġermaniżi. Wara l-approvazzjoni tal-Pjan amministrattiv Ġermaniż, fis-26 ta’ Marzu 2019, il-Parlament Daniż awtorizza lil Femern A/S biex tibda l-ewwel xogħlijiet ta’ kostruzzjoni speċifikati għall-Konnessjoni Fissa fuq in-naħa Daniża. B’mod aktar speċifiku, Femern A/S intalbet tinnegozja l-ftehimiet meħtieġa mal-kuntratturi sabiex tibda l-attivitajiet li ġejjin: il-kostruzzjoni tal-fabbrika tal-elementi tal-mina, l-istabbiliment ta’ port tax-xogħol, l-istabbiliment tal-portal tal-mina fuq in-naħa Daniża, l-istabbiliment tal-kamp u tal-faċilitajiet tal-amministrazzjoni, l-iżgurar li l-kuntrattur rilevanti jibda l-akkwist ta’ tagħmir marittimu speċjali u attivitajiet preparatorji minuri.

2.2. Il-Konnessjoni Fissa

(43) Bl-Att dwar il-Kostruzzjoni, Femern A/S inħatret bħala l-proprjetarja tal-Konnessjoni Fissa (32), bl-iskop uniku li ġġestixxi l-kostruzzjoni, l-operat u l-finanzjament tagħha (33). F’din il-kapaċità, hija se tkun ukoll il-maniġer tal-infrastruttura tal-link ferrovjarju fil-Konnessjoni Fissa. L-Att dwar il-Kostruzzjoni jippermetti lil Femern A/S tikseb self u tuża strumenti finanzjarji oħrajn għal skopijiet relatati mal-ippjanar, il-kostruzzjoni u l-operat tal-Konnessjoni Fissa.

(44) Femern A/S tista’ tiffinanzja l-Konnessjoni Fissa b’self miksub mis-suq finanzjarju internazzjonali. Il-Gvern Daniż jista’ jipprovdi garanzija tal-gvern għal dak is-self. B’mod alternattiv, Femern A/S tista’ tiffinanzja l-proġett permezz ta’ self mill-Istat.

(45) Femern A/S se tkun intitolata tiġbor pedaġġi mingħand l-utenti tal-infrastruttura tat-toroq tal-Konnessjoni Fissa. Il-Ministru għat-Trasport se jiddetermina l-livell ta’ dawk it-tariffi u l-prinċipji għall-aġġustament ta’ dawk it-tariffi (34). Femern A/S tista’ tbiddel l-iskemi ta’ skontijiet ġenerali eżistenti u tintroduċi skemi ta’ skontijiet ġodda biss sal-punt li dan ma jaffettwax materjalment il-livell ta’ ħlas iddeterminat mill-Ministru għat-Trasport. Hija se tkun intitolata wkoll għal tariffi ferrovjarji għall-użu tal-link ferrovjarju fil-Konnessjoni Fissa. Il-Ministru għat-Trasport se jiffissa dawk it-tariffi wkoll (35). L-istruttura magħżula tinvolvi li l-pedaġġi u t-tariffi ferrovjarji se jkopru kemm l-ispejjeż operatorji u tal-manutenzjoni tal-Konnessjoni Fissa u tal-konnessjonijiet ferrovjarji mat-territorju intern Daniż, kif ukoll l-ispejjeż relatati mal-pagamenti tal-imgħax u mal-pagamenti parzjali tas-self rilevanti għad-dejn maħluq mill-ippjanar u mill-kostruzzjoni tal-proġett tal-Konnessjoni Fissa tal-Fehmarn Belt.

(46) It-twettiq tax-xogħlijiet ta’ kostruzzjoni tal-Konnessjoni Fissa huwa miftuħ għall-impriżi potenzjali kollha fuq termini ugwali u mhux diskriminatorji, billi Femern A/S applikat proċeduri ta’ akkwist pubbliku f’konformità mal-liġi dwar l-akkwist pubbliku għall-attribuzzjoni tal-kuntratti kollha tal-kostruzzjoni.

2.3. Il-konnessjonijiet tat-triq u tal-ferrovija mat-territorju intern (36) Daniż

(47) A/S Femern Landanlæg inħatret biex iġġestixxi l-kostruzzjoni u l-operat tal-konnessjonijiet mat-territorju intern Daniż (37). Il-kostruzzjoni u l-operat tal-konnessjonijiet ferrovjarji mat-territorju intern tal-pajjiż se jsiru minn Rail Net Denmark f’isem l-Istat Daniż u jiġu ffinanzjati minn A/S Femern Landanlæg. Rail Net Denmark, bħala l-maniġer tal-infrastruttura ferrovjarja Daniża, hija responsabbli għall-ispejjeż kollha relatati mal-operat tal-infrastruttura ferrovjarja Daniża, inklużi l-konnessjonijiet ferrovjarji mat-territorju intern tal-pajjiż. Il-kostruzzjoni tal-ameljorament neċessarju tal-konnessjonijiet tat-toroq mat-territorju intern tal-pajjiż se ssir mid-Direttorat tat-Toroq Daniż f’isem l-Istat Daniż u tiġi ffinanzjata minn A/S Femern Landanlæg. Il-konnessjonijiet tat-toroq mat-territorju intern tal-pajjiż se jkunu parti min-netwerk ġenerali tal-infrastruttura tat-toroq tad-Danimarka, li huwa ffinanzjat, operat u miżmum f’kundizzjoni tajba mid-Direttorat tat-Toroq Daniż.

(48) Il-linja ferrovjarja b’żewġ binarji eżistenti minn Ringsted sa Vordingborg u l-linja ferrovjarja b’binarju wieħed eżistenti minn Vordingborg sa Rødby, inkluża s-sistema ta’ sinjalazzjoni ġdida installata fuq din is-sezzjoni, huma proprjetà ta’ Rail Net Denmark. A/S Femern Landanlæg se jkollha s-sjieda tas-sezzjoni l-ġdida tal-binarji minn Vordingborg sa Rødby, inkluża s-sistema ta’ sinjalazzjoni ġdida installata fuq il-binarju l-ġdid, u l-installazzjonijiet għall-elettrifikazzjoni tas-sezzjoni kollha minn Ringsted sa Rødby.

(49) A/S Femern Landanlæg u Rail Net Denmark jikkondividu s-sjieda tal-konnessjonijiet ferrovjarji mat-territorju intern Daniż (38). Ladarba l-kostruzzjoni titlesta, u minħabba l-fatt li se jkun teknikament diffiċli li tiġi sseparata s-sjieda tal-installazzjonijiet ferrovjarji fuq il-konnessjonijiet mat-territorju intern Daniż, se jsir skambju ta’ proprjetà bejn Rail Net Denmark u A/S Femern Landanlæg (39).

(50) Is-sjieda tal-konnessjonijiet bit-triq mat-territorju intern Daniż se tibqa’ f’idejn l-Istat.

(51) A/S Femern Landanlæg tista’ tiffinanzja l-konnessjonijiet mat-territorju intern tal-pajjiż b’self miksub fis-suq finanzjarju internazzjonali. Il-Gvern Daniż jista’ jipprovdi garanzija tal-gvern għal dak is-self. B’mod alternattiv, A/S Femern Landanlæg tista’ tiffinanzja l-konnessjonijiet mat-territorju intern tal-pajjiż bl-użu ta’ self mill-Istat.

(52) Femern A/S se tħallas id-dividendi lil A/S Femern Landanlæg. B’dawk id-dividendi, A/S Femern Landanlæg se tħallas lura d-dejn tagħha relatat mas-self meħtieġ biex jiġu ffinanzjati l-ispejjeż tal-ippjanar, tal-kostruzzjoni, tal-manutenzjoni u tal-investimenti mill-ġdid relatati mal-konnessjonijiet ferrovjarji mat-territorju intern tal-pajjiż u l-ispejjeż relatati mal-kostruzzjoni tal-konnessjoni bit-triq mat-territorju intern tal-pajjiż.

(53) F’konformità mal-prinċipji ġenerali fid-Danimarka, mhux se jkun hemm tariffi biex l-utenti jużaw il-konnessjonijiet bit-triq fit-territorju intern Daniż.

2.4. Il-miżuri mogħtija jew allegatament mogħtija lil Femern A/S

(54) Id-Deċiżjoni tal-Ftuħ qajmet dubji dwar in-natura tal-għajnuna mill-Istat u l-kompatibbiltà ta’ diversi miżuri ta’ għajnuna nnotifikati u allegati kif deskritt hawn taħt.

2.4.1. Injezzjonijiet ta’ kapital

(55) L-awtoritajiet Daniżi nnotifikaw injezzjonijiet ta’ kapital li jammontaw għal DKK 500 miljun (EUR 67,0 miljun) mill-kumpanija tal-Istat Sund & Bælt Holding A/S f’Femern A/S li saru fl-2005 u fl-2009. L-iskop ta’ dawk l-injezzjonijiet ta’ kapital kien li titwaqqaf Femern A/S biex twettaq il-parti Daniża tax-xogħol ta’ tħejjija u l-istudji relatati mal-proġett tal-Konnessjoni Fissa tal-Fehmarn Belt (40). Kif imsemmi fid-Deċiżjoni tal-Ftuħ, Scandlines hija tal-fehma li Sund & Bælt Holding A/S ipproċediet għal injezzjonijiet ta’ kapital addizzjonali għall-istess perjodu, li possibbilment jaqbżu l-ammont awtorizzat mid-Deċiżjoni dwar il-Kostruzzjoni b’mill-inqas DKK 10 miljun (EUR 1,3 miljun).

2.4.2. Garanziji tal-gvern

(56) Id-Deċiżjoni tal-Ftuħ kopriet ukoll il-mudell ta’ garanzija tal-gvern kif innotifikat mill-awtoritajiet Daniżi. Hija tkopri l-garanziji tal-gvern għas-self jew għal strumenti finanzjarji oħrajn miġbura minn Femern A/S mis-swieq finanzjarji internazzjonali għall-finanzjament tal-ippjanar, il-kostruzzjoni u l-operat tal-Konnessjoni Fissa (41).

(57) Skont it-Taqsima 7(3) u (5) tal-Att dwar l-Ippjanar, Femern A/S tibbenefika minn garanzija tal-gvern li tkopri l-obbligi ta’ Femern A/S b’rabta mas-self u ma’ strumenti finanzjarji oħrajn użati biex jiffinanzjaw it-tħejjija, l-investigazzjoni, l-ippjanar u miżuri neċessarji oħrajn li jikkonċernaw il-Konnessjoni Fissa.

(58) Skont it-Taqsima 4(2) tal-Att dwar il-Kostruzzjoni, Femern A/S tibbenefika minn garanzija tal-gvern li tkopri l-obbligi ta’ Femern A/S b’rabta mas-self u ma’ strumenti finanzjarji oħrajn użati biex jiffinanzjaw u jiffinanzjaw mill-ġdid l-ippjanar, il-kostruzzjoni, l-operat u arranġamenti neċessarji oħrajn għall-finijiet tal-kostruzzjoni u l-operat tal-Konnessjoni Fissa.

(59) Femern A/S, b’mod simili għal impriżi pubbliċi oħrajn li jiksbu self kopert minn garanzija tal-gvern, se tkun meħtieġa tħallas primjum ta’ garanzija lill-Istat Daniż, kif innotifikat fl-2014 li jammonta għal 0,15 % fis-sena fuq id-dejn pendenti kopert mill-garanzija.

(60) Il-garanzija tal-gvern tkopri l-obbligi ta’ Femern A/S b’rabta mas-self u ma’ strumenti finanzjarji oħrajn użati biex jiffinanzjaw u jiffinanzjaw mill-ġdid l-ippjanar, il-kostruzzjoni, l-operat u arranġamenti neċessarji oħrajn għall-finijiet tal-ippjanar, il-kostruzzjoni u l-operat tal-Konnessjoni Fissa.

(61) L-Istat jista’ jiddeċiedi wkoll li jiggarantixxi kuntratti finanzjarji oħrajn ta’ Femern A/S użati b’konnessjoni mal-finanzjament tal-proġett (bħal swaps) (42). L-awtoritajiet Daniżi spjegaw li l-Istat Daniż jista’ jipprovdi garanziji għat-tranżazzjonijiet tad-derivattivi. Dawk il-garanziji jippermettu lil Femern A/S tikseb rati orħos għad-derivattivi tagħha, billi l-kontroparti ma tiffaċċjax ir-riskju li Femern A/S tonqos mill-obbligi tagħha li jirriżultaw mill-kuntratt tad-derivattivi. Bl-istess mod, jekk Femern A/S tkun meħtieġa tiddepożita kollateral għal dawk id-derivattivi, hija tista’ wkoll tiġbed minn dawk il-garanziji.

(62) Fl-aħħar nett, il-garanzija tkopri obbligi finanzjarji oħrajn li assumiet Femern A/S b’konnessjoni mal-fażi tal-kostruzzjoni (43).

(63) Il-garanzija tal-gvern tista’ tintuża biss biex tkopri s-self li tikseb Femern A/S sabiex tiffinanzja l-Konnessjoni Fissa. Bħala kumpanija bi skop speċjali, Femern A/S ma tistax tikseb self għal jew tinvolvi ruħha fi kwalunkwe attività oħra għajr il-finanzjament, l-ippjanar, il-kostruzzjoni u l-operat tal-Konnessjoni Fissa.

(64) Kif issemma fid-Deċiżjoni tal-Ftuħ, l-ilmentaturi sostnew li minħabba l-garanzija tal-gvern, Femern A/S tgawdi l-istess klassifikazzjoni ta’ kreditu bħall-Istat Daniż (AAA), li tippermettilha tikseb termini finanzjarji għas-self tagħha li huma ferm aħjar minn dawk li altrimenti jkunu disponibbli fis-suq finanzjarju. Barra minn hekk, huma jsostnu li mill-Atti dwar l-Ippjanar u l-Kostruzzjoni jidher li l-garanziji tal-gvern huma bla limitu fiż-żmien u fl-ammont u fil-fatt jipprevjenu l-possibbiltà li Femern A/S tfalli. Barra minn hekk, huma ma jissodisfaw l-ebda waħda mill-kundizzjonijiet imsemmija fl-Avviż dwar il-Garanziji (44) li jistgħu jeskludu l-eżistenza ta’ għajnuna mill-Istat.

(65) L-ilmentaturi sostnew ukoll li kull darba li Femern A/S tidħol fi ftehim finanzjarju ġdid, tingħata garanzija ġdida, li tkun tinvolvi miżura ta’ għajnuna ad hoc ġdida.

2.4.3. Self mill-Istat

(66) Fir-rigward tal-mudell ta’ finanzjament innotifikat, Femern A/S hija intitolata wkoll li tikseb self mill-Istat bħala mod alternattiv ta’ kif tiġbor il-fondi (45). L-awtoritajiet Daniżi indikaw li r-rata tal-imgħax fuq is-self mill-Istat tikkorrespondi għat-termini tas-self tal-Istat stess (46) b’marġini ta’ self addizzjonali ta’ 0,15 %, kif innotifikat fl-2014.

(67) Kif imsemmi fid-Deċiżjoni tal-Ftuħ, l-ilmentaturi sostnew li d-Deċiżjoni dwar l-Ippjanar ma awtorizzatx l-għajnuna mill-Istat fil-forma ta’ self mill-Istat. Skont dawn, il-Ministru tal-Finanzi pproċeda għall-għoti ta’ self mill-Istat u ta din il-forma ta’ għajnuna għal ammont ferm ogħla minn dak awtorizzat mid-Deċiżjoni dwar l-Ippjanar. Skont l-ilmentaturi, matul il-fażi tal-ippjanar tal-proġett, l-Istat ta self lil Femern A/S u A/S Femern Landanlæg, li b’kollox jammonta għal EUR 533 miljun (47). L-awtoritajiet Daniżi sostnew li l-baġit tal-ippjanar inizjali ta’ EUR 194 miljun żdied fl-2010, fl-2011 u fl-2013 għal baġit totali ta’ EUR 684 miljun (il-prezzijiet tal-2008), li minnhom EUR 534 miljun kienu jikkonċernaw il-fażi tal-ippjanar tal-Konnessjoni Fissa (il-bqija kienu jikkonċernaw il-konnessjonijiet fit-territorju intern tal-pajjiż). Femern A/S ikkuntrattat self mill-Istat biex tkopri dawk l-ispejjeż. Dawk l-aġġustamenti baġitarji ġew approvati mill-Kumitat għall-Finanzi tal-Parlament Daniż.

(68) L-ilmentaturi sostnew ukoll li s-self mill-Istat kif maħsub ma għandu l-ebda perjodu fiss ta’ ħlas lura u, għalhekk, huwa mingħajr limitu fiż-żmien. Fin-nuqqas ta’ tali perjodu, Femern A/S tista’ tittardja kontinwament il-ħlas lura tas-self inizjali billi tikseb b’mod suċċessiv self ġdid biex tiffinanzja mill-ġdid dawk inizjali.

(69) F’Novembru u Diċembru 2018, meta d-Deċiżjoni dwar il-Kostruzzjoni kienet għadha valida, Femern A/S kisbet self mill-Istat għal valur nominali ta’ DKK 7,4 biljun (EUR 1,0 biljun) sabiex tiżgura l-finanzjament meħtieġ għall-bidu tal-fażi tal-kostruzzjoni. Dak is-self kien żborżat fil-perjodu Novembru 2018 – April 2019.

(70) L-ilmentaturi sostnew ukoll li kull darba li Femern A/S tiġbor self ġdid mill-Istat, tingħata miżura ġdida, li tinvolvi miżura ġdida ta’ għajnuna ad hoc.

Self għal attivitajiet ta’ promozzjoni/kummerċjalizzazzjoni/informazzjoni

(71) Kif issemma fid-Deċiżjoni tal-Ftuħ, Scandlines sostniet li Femern A/S kienet wettqet firxa wiesgħa ta’ attivitajiet promozzjonali u ta’ kummerċjalizzazzjoni (48) weħidha, jew bl-użu ta’ kuntratturi, konsulenti (49) u fornituri diretti. Scandlines indikat ukoll li, billi Femern A/S għalissa ma għandha l-ebda sors ta’ introjtu lil hinn mill-finanzjament tal-UE, il-finanzjament ta’ dan it-tip ta’ attivitajiet kien jikkostitwixxi għajnuna mill-Istat, li tkun illegali u inkompatibbli. B’mod alternattiv, l-allegata għajnuna inkwistjoni jenħtieġ li titqies bħala użu ħażin tal-għajnuna awtorizzata skont id-Deċiżjoni dwar l-Ippjanar.

(72) F’dan ir-rigward, fil-kuntest tal-proċedura ta’ investigazzjoni preliminari, l-awtoritajiet Daniżi sostnew li l-attivitajiet ta’ informazzjoni ta’ Femern A/S jaqgħu fil-kamp ta’ applikazzjoni tal-kompiti tagħha kif definiti fil-qafas ġuridiku li jirregola l-attivitajiet tagħha bħala kumpanija bi sjieda pubblika, f’isem il-Ministeru tat-Trasport. Meta l-Istat jimplimenta proġetti infrastrutturali kbar bħal dawn, l-entitajiet pubbliċi rilevanti għandhom l-obbligu li jinformaw lill-pubbliku bl-aktar mod wiesa’, sabiex iċ-ċittadini jkunu jafu dwar xiex inhu l-proġett infrastrutturali, kemm se ddum il-fażi tal-kostruzzjoni, kif ukoll il-benefiċċji li joħorġu mid-deċiżjoni tal-Istat li jibni din l-infrastruttura. B’hekk, fil-fehma tagħhom, dawk l-attivitajiet jifformaw parti mill-kompitu pubbliku tal-Istat li jinforma liċ-ċittadini tiegħu u ma jikkostitwixxux attivitajiet promozzjonali u ta’ kummerċjalizzazzjoni, minħabba li f’dan l-istadju l-operat tal-Konnessjoni Fissa jinsab fil-futur imbiegħed. Għalhekk, il-finanzjament tagħhom ma jikkostitwixxix għajnuna mill-Istat. L-awtoritajiet Daniżi spjegaw fid-dettall ukoll li għas-snin 2014 u 2015, l-attivitajiet ta’ informazzjoni kienu parzjalment iffinanzjati minn finanzjament tal-UE permezz tal-programm TEN-T tal-Kummissjoni u parzjalment permezz ta’ self mill-Istat. Fl-2014, l-attivitajiet irċevew finanzjament sħiħ mill-UE (50 % tal-ispejjeż) u fl-2015, l-attivitajiet irċevew ammont limitat ta’ finanzjament mill-UE. Femern A/S ma rċevitx finanzjament mill-UE għall-attivitajiet ta’ informazzjoni fl-2016. B’hekk, fl-2016, dawk l-attivitajiet – bħall-attivitajiet l-oħrajn ta’ Femern A/S – kienu ffinanzjati permezz tal-kisba ta’ self mill-Istat. Fl-2017, Femern A/S irċeviet finanzjament mill-UE mill-programm FNE u, b’hekk, l-attivitajiet ta’ informazzjoni ġew iffinanzjati parzjalment mill-UE u parzjalment minn self mill-Istat.

2.4.4. Miżuri ta’ tassazzjoni speċjali

(73) Id-Deċiżjoni tal-Ftuħ innotat ukoll it-tħassib ta’ Scandlines li Femern A/S hija soġġetta għal sistema ta’ tassazzjoni speċjali skont il-liġi Daniża dwar it-tassazzjoni, li oriġinarjament kienet ġiet introdotta mill-Att dwar l-Ippjanar.

2.4.4.1. Riport tat-telf

(74) It-Taqsima 9 tal-Att dwar l-Ippjanar ippermettiet lil Femern A/S tagħmel riport tat-telf sena b’sena mingħajr l-ebda restrizzjoni. Fil-bidu, dan kien konsistenti mar-regoli li japplikaw għall-impriżi b’mod ġenerali fid-Danimarka. Madankollu, fl-1 ta’ Jannar 2013, il-liġi Daniża dwar it-tassazzjoni introduċiet (50) limitazzjoni fuq l-ammonti ta’ telf storiku (51) riportati li jistgħu jitnaqqsu f’sena waħda. Skont din id-dispożizzjoni, għalkemm id-dritt għar-riport tat-telf ma kienx limitat fiż-żmien, l-ammont ta’ telf li jista’ jiġi riportat u mnaqqas mill-profitti tas-snin sussegwenti huwa limitat kull sena għal DKK 7,5 miljun (52) (EUR 1,0 miljun). Jekk jibqa’ xi telf, dan jista’ jitnaqqas biss sa 60 % tal-introjtu taxxabbli pożittiv ta’ aktar minn DKK 7,5 miljun. Madankollu, bis-saħħa tad-dispożizzjonijiet speċjali tal-Att dwar l-Ippjanar, din il-limitazzjoni ma kinitx tapplika għal Femern A/S, li żammet id-dritt għal riport mingħajr limitu tat-telf storiku. Dan id-dritt ġie abolit fl-aħħar tal-2015 (53).

(75) L-awtoritajiet Daniżi sostnew, fil-kuntest tal-proċedura ta’ investigazzjoni preliminari, li matul il-perjodu 2013-2015, Femern A/S ma kellha l-ebda vantaġġ finanzjarju attwali, billi fil-prattika tali miżura tista’ tintuża biss f’fażijiet aktar tard tal-proġett, jiġifieri meta l-proġett jiġġenera profitt taxxabbli. L-awtoritajiet Daniżi kkjarifikaw ukoll li f’dan il-perjodu, Femern A/S użat it-telf kollu mġarrab biex tnaqqas l-introjtu taxxabbli fil-livell tal-grupp fl-istess sena finanzjarja. Kumpaniji Daniżi oħrajn fi ħdan grupp setgħu għamlu l-istess skont ir-regoli ġenerali tat-tassazzjoni.

2.4.4.2. Deprezzament tal-assi

(76) Skont it-taqsimiet 12 u 13 tal-Att dwar Sund & Bælt (54), ir-rata ta’ deprezzament annwali għall-assi tal-kumpaniji li jappartjenu għal Sund & Bælt, bħal Femern A/S, ġiet stabbilita għal 6 % tal-ispejjeż inizjali tal-akkwiżizzjoni. L-ispejjeż totali tal-kostruzzjoni tal-Konnessjoni Fissa jistgħu jitqiesu bħala spejjeż inizjali tal-akkwiżizzjoni. Dan ifisser li tiġi applikata regola ġenerali waħda dwar id-deprezzament għall-assi kollha ta’ Femern A/S. Ir-rata ta’ deprezzament ta’ 6 % għal Femern A/S tapplika sas-sena tal-introjtu li fiha s-somma totali tad-deprezzament taqbeż is-60 % tal-ispejjeż inizjali tal-akkwiżizzjoni (jiġifieri perjodu ta’ 10 snin), minn liema punt ir-rata ta’ deprezzament annwali titnaqqas għal 2 %.

(77) Skont l-awtoritajiet Daniżi, ir-regoli speċjali ta’ deprezzament tħassru wkoll mill-1 ta’ Jannar 2016 permezz ta’ emenda tal-Att dwar Sund & Bælt (55).

2.4.4.3. Ir-reġim tat-tassazzjoni konġunta

(78) Femern A/S hija soġġetta għal tassazzjoni konġunta obbligatorja ma’ Sund & Bælt Holding, f’konformità mas-sistema ġenerali ta’ tassazzjoni konġunta applikabbli għall-impriżi Daniżi kollha fi ħdan grupp. Skont l-artikolu 31 tal-Att Daniż dwar it-Taxxa Korporattiva, “grupp” li l-kumpaniji kollha tiegħu huma stabbiliti fid-Danimarka jridu jiġu ntaxxati f’konformità mad-dispożizzjonijiet dwar it-tassazzjoni obbligatorja tal-gruppi. Ma tapplika l-ebda regola speċifika għal Femern A/S f’dak ir-rigward.

(79) L-ilmentaturi sostnew li l-miżuri ta’ tassazzjoni msemmija hawn fuq favur Femern A/S jikkostitwixxu għajnuna mill-Istat inkompatibbli li, sal-punt li tħassru d-dispożizzjonijiet rilevanti, kienet maħsuba biex tkun mingħajr limitu fiż-żmien u fl-ammont, u li pprovdiet vantaġġ lill-kumpanija separatament mill-miżuri l-oħrajn tal-Istat u li, għalhekk, trid tiġi vvalutata fuq il-merti tagħha stess.

2.4.5. L-użu mingħajr ħlas ta’ proprjetà tal-Istat

(80) Skont it-Taqsima 8 tat-Trattat dwar il-Fehmarn Belt, il-Ġermanja u d-Danimarka jenħtieġ li jagħmlu disponibbli ż-żoni ta’ art meħtieġa għall-kostruzzjoni u l-operat tal-proġett tal-Konnessjoni Fissa tal-Fehmarn Belt (it-Taqsima 8, is-subtaqsima 1), inklużi ż-żoni tal-ilma meħtieġa u qiegħ il-baħar, mingħajr ħlas (it-Taqsima 8, is-subtaqsima 2).

(81) L-Istat Daniż se jagħmel disponibbli għal Femern A/S, mingħajr ħlas, iż-żoni tal-ilma u qiegħ il-baħar, li huma meħtieġa għat-tħejjija, l-eżami u l-ippjanar (56), kif ukoll għall-kostruzzjoni u l-operat (57) tal-Konnessjoni Fissa.

(82) Kif imsemmi fid-Deċiżjoni tal-Ftuħ, Scandlines sostniet li permezz ta’ dawk id-dispożizzjonijiet, Femern A/S tibbenefika minn vantaġġ finanzjarju billi, fin-nuqqas tagħhom, hija normalment ikollha tħallas tariffa tas-suq għall-użu taż-żoni tal-ilma u ta’ qiegħ il-baħar.

(83) Madankollu, l-awtoritajiet Daniżi sostnew li ma hemm l-ebda regola jew prinċipju ġenerali fil-liġi Daniża li jesiġu li l-kumpaniji f’sitwazzjoni fattwali u legali simili bħal Femern A/S iħallsu tariffi lill-Istat biex jagħmlu użu minn qiegħ il-baħar u żoni tal-ilma. B’hekk, l-istess prinċipju ta’ aċċess mingħajr ħlas japplika għal infrastrutturi tat-trasport oħrajn iffinanzjati mill-pedaġġ fid-Danimarka (bħall-Konnessjoni Fissa ta’ Øresund u l-Konnessjoni Fissa tal-Great Belt). Bl-istess mod, għalkemm mhux f’sitwazzjoni direttament komparabbli, ma titħallas l-ebda tariffa lill-Istat Daniż mill-operaturi tal-vapuri jew minn kumpaniji oħrajn tat-trasport tal-merkanzija bil-bastimenti biex jaqsmu ż-żoni tal-baħar taħt il-ġurisdizzjoni Daniża. Barra minn hekk, il-portijiet ma jħallsu l-ebda tariffa għall-użu ta’ qiegħ il-baħar.

2.4.6. Tariffi ferrovjarji

(84) Femern A/S hija awtorizzata tiddebita lill-operaturi ferrovjarji għall-użu tal-konnessjoni ferrovjarja fil-Konnessjoni Fissa. Il-Ministeru tat-Trasport se jistabbilixxi l-livell u l-prinċipji għar-regolamentazzjoni tal-ħlas tal-kumpaniji ferrovjarji lil Femern A/S għall-użu tal-linja ferrovjarja tal-Konnessjoni Fissa (58).

(85) Id-Deċiżjoni tal-Ftuħ innotat it-tħassib ta’ Scandlines li l-Istat, permezz tal-operatur ferrovjarju tiegħu stess, Danske Statsbaner (“DSB”) (59), se jħallas kull sena lil Femern A/S sehem mit-tariffi kumplessivi ta’ DKK 350 miljun (EUR 46,9 miljun) għal perjodu ta’ żmien mhux definit. Minħabba li jidher li din it-tariffa tapplika irrispettivament mill-għadd ta’ ferroviji li jużaw il-Konnessjoni Fissa, mingħajr mekkaniżmu ta’ aġġustament u għal perjodu mhux definit, l-ilmentatur indika li din tinvolvi vantaġġ ekonomiku għal Femern A/S.

(86) L-awtoritajiet Daniżi sostnew li n-noti preparatorji għall-Att dwar il-Kostruzzjoni (60) (“noti preparatorji għall-Att dwar il-Kostruzzjoni”) jistabbilixxu li l-livell tat-tariffi ferrovjarji se jirrifletti wkoll parti mill-ispejjeż tal-kostruzzjoni tal-Konnessjoni Fissa fuq bażi fit-tul u mhux biss l-ispejjeż imġarrba direttament mill-operat tal-link ferrovjarju. Barra minn hekk, dawn se jiġu ddeterminati f’konformità mad-Direttiva 2012/34/UE tal-Parlament Ewropew u tal-Kunsill (61) li tiżgura li jiġi evitat kumpens żejjed.

(87) Barra minn hekk, l-awtoritajiet Daniżi jistennew li d-dħul mill-użu ferrovjarju se jkun jikkostitwixxi madwar 15 % tal-introjtu operatorju totali, filwaqt li l-ispejjeż tal-kostruzzjoni għall-parti ferrovjarja tal-Konnessjoni Fissa jikkostitwixxu 51 %, li jfisser li l-utenti tal-konnessjoni tat-toroq fl-aħħar mill-aħħar se jħallsu għal parti mill-konnessjoni ferrovjarja.

(88) Billi l-operaturi ferrovjarji kollha li jużaw il-Konnessjoni Fissa huma mistennija jħallsu t-tariffi ferrovjarji, l-awtoritajiet Daniżi indikaw li t-tariffi ferrovjarji mhumiex se jikkostitwixxu l-użu ta’ riżorsi tal-Istat mogħtija lil Femern A/S, minħabba li t-trasferiment tal-fondi minn operaturi ferrovjarji lil Femern A/S ma jkollu l-ebda impatt fuq il-baġit tal-Istat.

3. RAĠUNIJIET GĦALL-BIDU TAL-PROĊEDURA

(89) Il-Kummissjoni bdiet il-proċedura ta’ investigazzjoni formali fl-14 ta’ Ġunju 2019. Fid-Deċiżjoni tal-Ftuħ adottata f’dik id-data, hija pprovdiet il-valutazzjoni preliminari tagħha tal-miżuri u qajmet dubji dwar il-kompatibbiltà tagħhom mas-suq intern.

(90) F’dak l-istadju, il-Kummissjoni ma setgħetx tikkonkludi jekk Femern A/S tistax titqies bħala impriża. B’mod aktar speċifiku, minħabba s-sitwazzjoni partikolari li fiha topera Femern A/S, l-argumentazzjoni sottomessa mill-awtoritajiet Daniżi u mill-ilmentaturi u l-ġurisprudenza msemmija, il-Kummissjoni kellha dubji dwar jekk Femern A/S tistax titqies bħala li hija involuta f’attività ekonomika (matul il-fażi tal-ippjanar, tal-kostruzzjoni u tal-operat tal-proġett) u allura jekk tikkwalifikax bħala impriża. Il-Kummissjoni kellha wkoll dubji dwar jekk l-attivitajiet ta’ promozzjoni / kummerċjalizzazzjoni / informazzjoni jenħtieġ li ma jitqisux bħala kompitu pubbliku jew bħala attività ekonomika. Barra minn hekk, hija ma kinitx f’pożizzjoni li tikkonkludi b’mod definittiv dwar l-eżistenza ta’ vantaġġ selettiv għal uħud mill-miżuri ta’ għajnuna.

(91) Il-Kummissjoni ma setgħetx tasal għal konklużjoni dwar jekk il-garanziji tal-gvern u s-self mill-Istat jenħtieġ li ma jitqisux bħala skema ta’ għajnuna jew jekk jenħtieġx li jitqiesu bħala għajnuniet individwali, mogħtija meta daħlu fis-seħħ l-Atti dwar l-Ippjanar u l-Kostruzzjoni, jew bħala għajnuna individwali mogħtija kull darba li tiġi implimentata tranżazzjoni finanzjarja ta’ Femern A/S mill-awtoritajiet nazzjonali.

(92) Fir-rigward tal-valutazzjoni tal-kompatibbiltà u fid-dawl tas-sentenzi tal-Qorti, il-Kummissjoni ħadet il-pożizzjoni preliminari li l-proġett tal-Konnessjoni Fissa kien jikkostitwixxi proġett importanti ta’ interess Ewropew komuni. Madankollu, il-Kummissjoni qajmet mistoqsijiet dwar jekk l-għajnuna jenħtieġx li titqies parzjalment bħala għajnuna operatorja. Il-Kummissjoni kellha wkoll diffikultajiet biex tistabbilixxi n-neċessità tal-għajnuna. Minħabba l-inċertezzi dwar il-perjodu xieraq għall-kalkolu tar-rata ta’ redditu interna (“IRR”) tal-proġett u ż-żmien li għadda min-notifika tal-2014, il-Kummissjoni kienet tal-fehma li hija se jkollha tivvaluta fid-dettall il-kost medju ponderat tal-kapital (WACC) ta’ referenza u l-livell ta’ IRR tal-proġett proposti mill-awtoritajiet Daniżi fuq il-bażi ta’ suppożizzjonijiet aġġornati u xierqa. Barra minn hekk, il-Kummissjoni kellha mistoqsijiet rigward il-proporzjonalità tal-miżuri eżaminati minħabba l-kumplessità biex tiġi stabbilita d-diskrepanza tal-likwidità u n-nuqqas tal-elementi li jippermettu metodu xieraq ta’ kwantifikazzjoni tal-għajnuna involuta jew għall-inqas metodoloġija xierqa u limitazzjonijiet rilevanti. Għalkemm il-Kummissjoni ma kinitx f’pożizzjoni li tikkonkludi dwar l-effett fuq il-kompetizzjoni tal-miżuri ta’ għajnuna addizzjonali, hija kkonkludiet tentattivament li l-miżuri ta’ għajnuna nnotifikati jenħtieġ li jkollhom biss effett negattiv limitat fuq il-kompetizzjoni u l-kummerċ li ma jistax jissupera l-effetti pożittivi ovvji tal-proġett għall-Unjoni kollha kemm hi. Fl-aħħar nett, il-Kummissjoni qieset li ma kinitx f’pożizzjoni li tiddeċiedi dwar il-kundizzjoni speċifika tal-kompatibbiltà relatata mal-kundizzjonijiet għall-mobilizzazzjoni tal-garanziji tal-gvern u ma setgħetx tikkonkludi li d-Danimarka kienet konformi mal-kundizzjoni tat-trasparenza prevista fil-paragrafu 45 tal-Komunikazzjoni mill-Kummissjoni - Kriterji għall-analiżi tal-kompatibbiltà mas-suq intern tal-għajnuna mill-Istat għall-promozzjoni tal-eżekuzzjoni ta’ proġetti importanti ta’ interess Ewropew komuni (“Komunikazzjoni tal-IPCEI”) (62).

4. KUMMENTI MINN PARTIJIET INTERESSATI

(93) Il-partijiet interessati kollha li ssottomettew kummenti għad-Deċiżjoni tal-Ftuħ esprimew tħassib dwar l-allegata għajnuna mill-Istat lil Femern A/S. Il-kummenti li waslu mingħand l-Assoċjazzjoni Daniża tal-vapuri u l-ECSA huma ta’ natura ġenerali.

(94) VDR enfasizzat b’mod partikolari li Femern A/S jenħtieġ li titqies bħala impriża, involuta f’attività ekonomika. Billi Femern A/S ġiet inkarigata bil-kostruzzjoni u bl-operat tal-Konnessjoni Fissa fin-nuqqas ta’ proċedura ta’ akkwist pubbliku, hija qed tirċievi vantaġġ. Barra minn hekk, VDR għandha dubji dwar l-eżistenza ta’ effett ta’ inċentiv, tqis li kien hemm alternattivi inqas għaljin oħrajn disponibbli, titlob lill-Kummissjoni biex tillimita l-għajnuna u tqis li hemm riskju għoli li l-proġett tal-Konnessjoni Fissa se joħloq distorsjoni inġusta fil-kompetizzjoni.

(95) Rostock Port l-ewwel issostni li l-kundizzjonijiet kollha għall-għajnuna mill-Istat skont l-Artikolu 107(1) tat-Trattat huma ssodisfati. Rostock Port tqis ukoll li l-effetti u l-impatt tal-proġett ma ġewx ivvalutati kif suppost u li l-impatt fuq l-attivitajiet tagħhom stess kien sottovalutat. It-tbassir tat-traffiku, b’mod partikolari fir-rigward tal-konnessjonijiet mat-territorju intern Ġermaniż, ikun inkomplet, mhux plawżibbli u kontradittorju. Barra minn hekk, l-effetti tal-kontroll fil-fruntieri u tar-rilokazzjonijiet (għall-benefiċċju tal-konnessjonijiet tal-Great Belt jew ta’ Øresund) jiġu injorati. Għalhekk, għall-portijiet kollha ħdejn il-Konnessjoni Fissa tal-Fehmarn Belt, fuq iż-żewġ naħat tal-Baħar Baltiku, l-effetti negattivi tal-proġett ma jiġux ivvalutati sew.

(96) Il-kummenti minn Aktionsbündnis gegen eine feste Fehmarnbeltquerung e.V., Rederi Aktiebolaget Nordö-Link, Stena Line, Trelleborg Hamn AB, FSS u Scandlines huma simili għal xulxin u jirriflettu b’mod ġenerali l-argumenti ġenerali li għamlet Scandlines. Għalhekk, sabiex jitħaffef il-qari, dawk il-kummenti se ssir referenza għalihom hawn taħt bħala kummenti minn “Scandlines et al.”. It-tweġiba minn NABU tiffoka fuq l-analiżi tal-kompatibbiltà, u fil-biċċa l-kbira hija konformi mal-kummenti ta’ Scandlines, ikkomplementati b’perspettiva ambjentali.

4.1. Kummenti dwar l-eżistenza tal-għajnuna

4.1.1. Il-kunċett ta’ impriża

(97) Scandlines et al. jiddikjaraw li Femern A/S jenħtieġ li titqies bħala impriża fis-sens tal-Artikolu 107(1) tat-Trattat, billi Femern A/S hija involuta f’attività ekonomika billi toffri servizzi ta’ trasport bi ħlas. Għal dan l-għan, Scandlines et al. jirreferu għad-deċiżjoni tal-2014 tal-Kummissjoni fir-rigward tal-finanzjament tal-kostruzzjoni tal-Pont ta’ Øresund (“id-Deċiżjoni tal-2014 dwar Øresund”) (63), fejn il-Kummissjoni sabet li l-istess attivitajiet imwettqa mill-Konsorzju tal-Pont ta’ Øresund jikkostitwixxu attivitajiet ekonomiċi.

(98) Barra minn hekk, Scandlines et al. isostnu li Femern A/S ma tipprovdix servizzi konnessi mal-eżerċitar tal-poteri pubbliċi. Skont ġurisprudenza stabbilita, attività tkun konnessa mal-eżerċitar ta’ poteri pubbliċi biss meta l-attività sservi objettiv ta’ interess pubbliku, li huwa tipikament dak ta’ awtorità pubblika (64). Dan mhuwa l-każ għall-ebda attività imwettqa minn Femern A/S.

(99) Barra minn hekk, Scandlines et al. jirreferu għall-ġurisprudenza tal-Qrati Ewropej u għall-prattika tat-teħid tad-deċiżjonijiet tal-Kummissjoni, billi jsostnu li huwa irrilevanti jekk Femern A/S tistax tiddetermina l-prezzijiet tagħha stess jew jekk hijiex soġġetta għal prezzijiet irregolati mill-Istat. Barra minn hekk, Femern A/S iżżomm diskrezzjoni wiesgħa biex tagħti skontijiet qawwija bl-effett li l-Ministru għat-Trasport ma jiddeterminax il-korrispettiv eżatt, iżda jistabbilixxi biss il-prezzijiet massimi.

(100) Billi l-attivitajiet ta’ Femern A/S huma meqjusa bħala ekonomiċi fin-natura tagħhom, Scandlines et al. iqisu li minbarra l-finanzjament għall-ippjanar, il-kostruzzjoni u l-operat, anki l-finanzjament għall-attivitajiet ta’ promozzjoni / kummerċjalizzazzjoni / informazzjoni jikkostitwixxi għajnuna mill-Istat. Scandlines et al. jenfasizzaw ukoll li Femern A/S wettqet attivitajiet ċari ta’ kummerċjalizzazzjoni, li jmorru lil hinn sewwa mill-għoti ta’ informazzjoni lill-pubbliku ġenerali dwar proġett ta’ infrastruttura.

4.1.2. Vantaġġ selettiv

(101) Scandlines et al. jinnotaw li skont il-prattika tat-teħid tad-deċiżjonijiet tal-Kummissjoni, il-ħatra diretta ta’ Femern A/S bħala l-uniku kostruttur u operatur tal-Konnessjoni Fissa, mingħajr sejħa għall-offerti, minnha nnifisha tinvolvi vantaġġ ekonomiku. Scandlines et al. isostnu li kull miżura ta’ għajnuna elenkata fit-taqsima 2.4 tad-Deċiżjoni tal-Ftuħ tagħti vantaġġ selettiv lil Femern A/S.

(102) Fir-rigward tal-injezzjonijiet ta’ kapital, il-garanziji tal-gvern u s-self mill-Istat, Scandlines et al. isostnu li l-element ta’ għajnuna jikkonsisti fl-ammont sħiħ garantit jew misluf mill-Istat, minflok id-differenza bejn il-primjum jew ir-rata tal-imgħax imħallsa minn Femern A/S u l-primjum jew ir-rata tal-imgħax konformi mas-suq. Dan l-argument huwa bbażat fuq ir-raġunament li Femern A/S tkun f’pożizzjoni finanzjarja tant dgħajfa li l-ebda sellief privat jew garanti ma joffri self jew garanziji. Scandlines et al. jiddeduċu din il-pożizzjoni finanzjarja dgħajfa mill-interpretazzjoni tagħhom tal-Inkjesta tal-interess kummerċjali minħabba li kieku l-ebda operatur tas-suq ma jagħti garanziji jew self lil Femern A/S. Fuq din il-bażi, Scandlines et al. jikkonkludu li ma teżisti l-ebda rata tas-suq u li l-element ta’ għajnuna huwa għalhekk t-totalità tal-garanzija kollha u tal-ammont kollu tas-self.

(103) Fir-rigward tat-tariffi ferrovjarji, Scandlines et al. isostnu li l-uniku parametru rilevanti għall-iffissar tal-prezzijiet huwa l-ispejjeż, minħabba li l-ebda kompetitur ma qed joffri servizz simili wara t-tneħħija tal-binarji ferrovjarji għal-vapuri ta’ Scandlines. Billi l-Istat Daniż se jħallas lil Femern A/S tariffa ferrovjarja annwali ta’ DKK 350 miljun (EUR 46,9 miljun) permezz tal-operatur ferrovjarju tal-Istat DSB, mingħajr l-ebda mekkaniżmu ta’ aġġustament ’l isfel rigward l-għadd ta’ ferroviji li effettivament jużaw il-Konnessjoni Fissa, il-prezz mhuwiex ibbażat fuq l-ispejjeż. FSS iżżid li l-ammont ta’ DKK 350 miljun jikkostitwixxi sehem speċifiku mid-dħul annwali globali ġġenerat mit-tariffi ferrovjarji u li l-applikazzjoni ta’ din it-tariffa mhijiex limitata fiż-żmien.

(104) Fir-rigward tal-miżuri ta’ tassazzjoni, Scandlines et al. isostnu li l-miżuri kollha jinvolvu vantaġġ. Huma jinnotaw ukoll li l-miżuri ta’ tassazzjoni ġew applikati kemm għall-attivitajiet tal-ippjanar kif ukoll għax-xogħlijiet ta’ kostruzzjoni.

(105) Fir-rigward tal-użu mingħajr ħlas ta’ proprjetà tal-Istat, Scandlines et al. isostnu li Femern A/S tibbenefika mill-użu mingħajr ħlas taż-żoni tal-ilma u ta’ parti minn qiegħ il-baħar, kif previst b’mod espliċitu fl-Atti dwar l-Ippjanar u l-Kostruzzjoni. Huma jqisu l-affermazzjoni tad-Danimarka li b’mod ġenerali ma jridux jitħallsu tariffi lill-Istat Daniż minn operaturi tal-vapuri jew kumpaniji oħrajn tat-trasport tal-merkanzija bil-vapuri biex jaqsmu kwalunkwe żona tal-baħar, bħala kontradittorja għall-inklużjoni tal-imsemmija dispożizzjoni fl-Atti. FSS tqis irrilevanti l-fatt li l-kumpaniji mhumiex qed iħallsu imposti għat-tranżitu miż-żoni marittimi nazzjonali.

4.2. Kummenti dwar il-klassifikazzjoni tal-għajnuna

(106) Scandlines et al. ma jaqblux mar-raġunament fid-Deċiżjoni tal-Ftuħ, li ssemmi tliet klassifikazzjonijiet possibbli tal-għajnuna relatata mal-garanziji tal-gvern u s-self mill-Istat: jiġifieri (i) skema ta’ għajnuna, (ii) għajnuniet individwali, li ngħataw meta daħlu fis-seħħ l-Atti dwar l-Ippjanar u l-Kostruzzjoni, jew (iii) għajnuna individwali mogħtija kull darba li tiġi implimentata tranżazzjoni finanzjarja ta’ Femern A/S mill-awtoritajiet nazzjonali.

(107) Scandlines et al. isostnu li l-għajnuna tingħata esklussivament lil Femern A/S għal proġett speċifiku u, għalhekk, ma tistax titqies bħala skema, iżda jenħtieġ li titqies bħala għajnuna individwali (jiġifieri għajnuna ad hoc).

(108) Fl-interpretazzjoni ta’ Scandlines et al., l-argument li għamlet il-Kummissjoni fil-premessa (132) tad-Deċiżjoni tal-Ftuħ dwar l-obbligu tal-Istat li jiżgura l-finanzjament tal-proġett kien argument favur il-klassifikazzjoni bħala skema ta’ għajnuna. Scandlines et al. iqisu li dan imur kontra r-Regolament proċedurali u s-sentenza ta’ Øresund (65).

(109) Scandlines et al. jikkonkludu li, billi l-għajnuna ma tistax tiġi kklassifikata bħala skema ta’ għajnuna, hija trid bilfors tikkostitwixxi serje ta’ għajnuna ad hoc, mogħtija kull darba li Femern A/S tikkonkludi tranżazzjoni finanzjarja għall-finanzjament tal-proġett (jiġifieri l-għażla (iii)). Scandlines et al. ma ressqux argumenti jew evidenza ulterjuri dwar għaliex l-għajnuna ad hoc tingħata kull darba li tiġi konkluża tranżazzjoni individwali, u mhux fiż-żmien meta daħlu fis-seħħ l-Atti dwar l-Ippjanar jew il-Kostruzzjoni (jiġifieri l-għażla (ii)).

(110) FSS tqis li l-għajnuna ma tistax titqies bħala skema ta’ għajnuna, iżda ma tikkumentax dwar il-mument(i) tal-għoti tal-għajnuna.

4.3. Kummenti dwar il-valutazzjoni tal-kompatibbiltà

4.3.1. Il-kwalifika tal-proġett fid-dawl tar-regoli tal-IPCEI

(111) Scandlines et al. isostnu li l-Kummissjoni aċċettat b’mod żbaljat li l-proġett tal-Konnessjoni Fissa tal-Fehmarn Belt huwa proġett ta’ interess Ewropew komuni. NABU ssostni li l-fatt li l-proġett huwa magħżul bħala proġett tan-Netwerk TEN-T (għall-parti ferrovjarja) u huwa intitolat għal finanzjament mill-UE mhuwiex biżżejjed biex juri interess Ewropew komuni. Scandlines et al. iqisu li r-ritorn soċjoekonomiku pożittiv tal-Konnessjoni Fissa li fuqu kienet ibbażata d-Deċiżjoni tal-Ftuħ huwa bbażat fuq studji inkonsistenti u skaduti mill-2015 (66). B’mod partikolari, Scandlines et al. jenfasizzaw li l-analiżi li fuqha kienet ibbażata d-Deċiżjoni tal-Ftuħ ma tqisx b’mod adegwat l-impatt tal-kompetizzjoni tal-vapuri, u huma tal-fehma li l-previżjonijiet tat-traffiku li fuqhom huwa bbażat ir-ritorn soċjoekonomiku kkalkolat huma skaduti. Għal dan l-għan, Scandlines et al. jirreferu għal studji ġodda minn PWC (67) (“rapport ta’ PWC”) u Knud Erik Andersen (“studju ta’ Knud Erik Andersen”) (68) ta’ Jannar u Awwissu 2019, rispettivament. Ir-rapport ta’ PWC tħejja għall-awtoritajiet Ġermaniżi fil-kuntest tal-ħruġ ta’ approvazzjoni tal-pjan Ġermaniż għall-proġett tal-Konnessjoni Fissa tal-Fehmarn Belt. Huwa ffoka fuq il-kompetittività tal-vapuri wara l-ftuħ tal-Konnessjoni Fissa. Abbażi tal-istudju ta’ Knud Erik Andersen, Scandlines u Stena Line jsostnu li l-ispejjeż ta’ Scandlines huma sopravvalutati ferm fl-istudji tal-2015, minħabba li jimplikaw li Scandlines kienet qed topera b’telf enormi. Jekk l-ispejjeż jiġu ddeterminati kif suppost, ir-ritorn soċjoekonomiku tal-proġett tal-Konnessjoni Fissa tal-Fehmarn Belt ikun negattiv. Barra minn hekk, Scandlines u Stena Line iqisu li l-istudji tal-2015 huma żbaljati minħabba ż-żieda fl-ispejjeż tat-territorju intern Ġermaniż li jkompli jnaqqas ir-ritorn soċjoekonomiku. NABU żiedet li l-istudji ma jqisux kif xieraq l-impatt fuq l-ambjent.

(112) Scandlines et al. isostnu wkoll li l-benefiċċju nett Ewropew reali tal-Konnessjoni Fissa tal-Fehmarn Belt huwa negattiv u li r-rata ta’ redditu tal-Konnessjoni Fissa tal-Fehmarn Belt hija evidentement ħafna aktar baxxa minn 4 %, li huma jqisu bħala r-redditu minimu stabbilit sabiex ikun jista’ jitwettaq proġett tal-infrastruttura fid-Danimarka.

(113) FSS ma kkummentatx dwar dan l-element.

(114) NABU tqis li l-proġett tal-Konnessjoni Fissa tal-Fehmarn Belt ma jagħtix il-benefiċċji affermati mill-awtoritajiet Daniżi, minħabba li ma jtejjibx il-kundizzjonijiet tat-traffiku u ma jwassalx għall-iffrankar tal-ħin affermat u, b’hekk, ma jikkontribwixxix b’mod pożittiv għat-trasportazzjoni bejn il-Ġermanja u l-Iskandinavja.

4.3.2. L-għoti ta’ għajnuna operatorja

(115) Fil-fehma ta’ Scandlines et al., l-għajnuna operatorja hija pprojbita u ma tistax tiġi awtorizzata. Scandlines et al. iqisu li l-għajnuna operatorja mhijiex relatata ma’ fażi partikolari tal-proġett (bħall-fażi operattiva) iżda man-natura tal-ispejjeż. Kwalunkwe għajnuna li tkopri l-ispejjeż operatorji tikkostitwixxi għajnuna operatorja. Għalhekk, l-ispejjeż operatorji rilevanti kollha jenħtieġ li jiġu esklużi mill-kalkolu tad-diskrepanza tal-likwidità. FSS iżżid li, fl-interpretazzjoni tagħhom tas-sentenza ta’ Øresund, kwalunkwe self meħud biex jiffinanzja mill-ġdid self preċedenti awtomatikament isir spejjeż operatorji u li, għalhekk, l-għajnuna għal tali finanzjament mill-ġdid hija pprojbita. Għalhekk, l-awtorizzazzjoni ta’ kwalunkwe għajnuna lil Femern A/S ma tistax tkopri l-ispejjeż għas-self ta’ finanzjament mill-ġdid. Fil-fehma ta’ FSS, il-prezzijiet tal-pedaġġ jenħtieġ li jkunu bbażati fuq l-ispejjeż u d-dumping tal-prezzijiet jenħtieġ li jiġi eskluż. NABU ma kkummentatx dwar l-element tal-għajnuna operatorja.

4.3.3. Kummenti dwar id-diskrepanza tal-likwidità

(116) Scandlines et al. jaffermaw li d-diskrepanza tal-likwidità kif deskritta fid-Deċiżjoni tal-Ftuħ hija żbaljata għal tliet raġunijiet: 1) hija tinkludi spejjeż minfuħa u ineliġibbli li jirrigwardjaw (i) id-dividendi mħallsa lil A/S Femern Landanlæg għall-konnessjonijiet fit-territorju intern tal-pajjiż u (ii) l-ispejjeż operatorji; 2) hija tinkludi dħul artifiċjalment baxx billi (i) teskludi s-sussidji tat-TEN-T u (ii) taċċetta li Femern A/S tistabbilixxi l-pedaġġi taħt l-ispejjeż; u 3) il-ħajja tal-proġett tal-Konnessjoni Fissa hija qasira wisq. Scandlines et al. iqisu li dawk l-elementi kollha jwasslu għal diskrepanza tal-likwidità artifiċjalment għolja u, b’hekk, għal ammont massimu permissibbli ta’ għajnuna li huwa wkoll għoli wisq.

(117) Fir-rigward tal-ispejjeż eliġibbli, Scandlines et al. ifakkru li l-Kummissjoni preċedentement kienet sostniet li, fejn proġett megħjun jinvolvi attivitajiet kemm ekonomiċi kif ukoll mhux ekonomiċi, jistgħu jiġu inklużi biss l-ispejjeż marbuta mal-attività ekonomika, meta tiġi kkalkolata d-diskrepanza tal-likwidità. Fuq din il-bażi, huma jsostnu li l-ispejjeż tat-territorju intern u l-ispejjeż operatorji ma jistgħux jiġu inklużi fid-diskrepanza tal-likwidità, minħabba li dawk l-ispejjeż ma jifformawx parti mill-proġett tal-Konnessjoni Fissa. Barra minn hekk, billi l-pagamenti tad-dividendi mhumiex element ta’ spiża iżda distribuzzjoni tal-profitti, huma ma jistgħux jiġu inklużi fl-analiżi tad-diskrepanza tal-likwidità. FSS iżżid li x-xogħlijiet ta’ tħejjija li bdew fl-2013 huma spejjeż tal-kostruzzjoni u, għalhekk, ma jistgħux jiġu awtorizzati bħala spejjeż eliġibbli għall-finijiet tal-ippjanar. Barra minn hekk, fil-fehma ta’ FSS, l-ispejjeż tal-ippjanar mhumiex parti mill-ispejjeż tal-kostruzzjoni kif murija fit-Tabella 1 tad-Deċiżjoni tal-Ftuħ.

(118) Fir-rigward tad-dħul, Scandlines et al. jaffermaw li s-sussidji tat-TEN-T mhumiex inklużi fl-analiżi tal-2014 tad-diskrepanza tal-likwidità. L-inklużjoni ta’ dawk is-sussidji se tirriżulta f’diskrepanza tal-likwidità ferm aktar baxxa. Barra minn hekk, id-dħul huwa artifiċjalment baxx minħabba l-fatt li l-prezzijiet tal-pedaġġ ta’ Femern A/S mhumiex ibbażati fuq l-ispejjeż, iżda huma bbażati fuq il-prezzijiet tal-vapuri ta’ Scandlines. Għalhekk, il-Kummissjoni trid tesiġi li matul il-perjodu li fih Femern A/S se tibbenefika mill-għajnuna mill-Istat, il-prezzijiet tal-Konnessjoni Fissa jiġu stabbiliti f’livell li jkun jirrifletti l-ispejjeż kollha tagħha, inkluż li tħallas id-dejn tagħha. Dan l-aħħar element ma ssemmiex minn FSS. Fir-rigward tal-ħajja tal-proġett, Scandlines et al. ifakkru li d-diskrepanza tal-likwidità u l-analiżi tal-IRR jenħtieġ li jkunu bbażati fuq il-ħajja kollha tal-investiment u mhux fuq il-perjodu ta’ ħlas lura ta’ 55 sena, kif ikkonfermat ukoll mill-Qorti Ġenerali. Mis-sit web ta’ Femern A/S jidher li l-ħajja tal-mina huwa ta’ 120 sena.

4.3.4. L-ammont ta’ għajnuna u t-tul tal-għajnuna

(119) Skont Scandlines et al., l-ammont ta’ għajnuna huwa sottovalutat minħabba li jirreferi biss għad-differenza bejn ir-rati tal-imgħax/primjum imħallsa minn Femern A/S għas-self mill-Istat u għall-garanziji tal-gvern u r-rati tas-suq korrispondenti.

(120) Scandlines et al. isostnu wkoll li t-tul tal-għajnuna jrid ikun ħafna iqsar minn 55 sena. Barra minn hekk, kull garanzija tal-gvern u self mill-Istat iridu jkunu limitati fiż-żmien. L-għajnuna għal Femern A/S trid tiskadi meta d-dħul ikun jista’ jkopri l-ispejjeż tal-operazzjonijiet u l-ispejjeż relatati mad-dejn fuq termini bbażati fuq is-suq. Scandlines et al. jirreferu għar-rapporti annwali tal-konnessjonijiet fissi tal-Great Belt u ta’ Øresund biex jissuġġerixxu li kull garanzija tal-gvern u self mill-Istat individwali jenħtieġ li jkunu limitati fit-tul tagħhom għal bejn 4 u 5 snin wara l-ftuħ tal-Konnessjoni Fissa u li l-possibbiltà li jinkisbu l-garanziji tal-gvern u s-self mill-Istat jenħtieġ li tkun limitata wkoll għal bejn 4 u 5 snin wara l-ftuħ tal-Konnessjoni Fissa.

4.3.5. Effett ta’ inċentiv

(121) Scandlines et al. jaffermaw li Femern A/S bdiet ix-xogħlijiet ta’ kostruzzjoni fuq il-Konnessjoni Fissa fl-2013, għalkemm l-awtoritajiet Daniżi impenjaw ruħhom li jagħtu l-għajnuna mhux qabel l-2015 bl-adozzjoni tal-Att dwar il-Kostruzzjoni. Għalhekk, l-għajnuna lil Femern A/S ma jkollhiex l-effett ta’ inċentiv meħtieġ. Scandlines et al. jikkritikaw ukoll lill-Kummissjoni talli sabet li l-kumpaniji pubbliċi jenħtieġ li jkunu eżentati biss mir-rekwiżit li l-għajnuna jkollha effett ta’ inċentiv u jallegaw li dan l-approċċ huwa eżempju ta’ diskriminazzjoni favur il-kumpaniji pubbliċi, għall-kuntrarju tal-Artikolu 345 tat-Trattat.

4.3.6. Ix-xenarju kontrofattwali

(122) Scandlines et al. jaffermaw li kienu jeżistu diversi proġetti alternattivi. Għalhekk, l-analiżi kontrofattwali tal-Kummissjoni ma tistax tkun ibbażata fuq in-nuqqas ta’ proġett alternattiv. Il-fatt li Femern A/S ma tistax tiddeċiedi hija stess dwar proġetti alternattivi huwa irrilevanti. Scandlines et al. iqisu li r-referenza għall-Inkjesta tal-2001 hija żbaljata, minħabba li ma turix li ma hemmx proġetti alternattivi mingħajr l-għajnuna. Barra minn hekk, l-istudju huwa skadut minħabba li għandu 17-il sena u jikkonċerna proġett differenti. NABU kompliet telabora dwar l-eżistenza ta’ proġetti alternattivi mingħajr għajnuna. NABU rreferiet għal studju minn Hanseatic Transport Consultancy (“ir-Rapport ta’ HTC”) (69) mill-2019 u nnotat li t-traffiku stmat bħalissa huwa ferm taħt il-livell tat-traffiku stmat meta ġie ffirmat it-Trattat dwar il-Fehmarn Belt fl-2008. B’mod speċifiku, ir-rapport ta’ HTC jiddikjara li mhuwiex possibbli li jintwera fejn jista’ jiġi ġġenerat it-tkabbir tat-traffiku għal użu ekonomikament vijabbli tal-Konnessjoni Fissa abbażi tad-data attwali tas-suq. Barra minn hekk, NABU rreferiet għar-Rapport ta’ HTC meta ddikjarat li lanqas l-livell tat-traffiku attwali mhu se jintlaħaq minħabba problemi strutturali tat-traffiku transfruntier. F’dan il-kuntest, NABU tafferma li l-Kummissjoni trid tikkunsidra l-alternattiva tal-kostruzzjoni ta’ link ferrovjarju pur flimkien ma’ soluzzjoni bil-vapuri. Din tkun l-inqas soluzzjoni għalja u l-aħjar waħda mil-lat ambjentali, f’konformità mal-għan tat-TEN-T li t-traffiku jiċċaqlaq mit-triq għall-ferrovija. Barra minn hekk, NABU tqis li l-alternattiva ta’ mina mħaffra jenħtieġ li titqies bħala alternattiva għal soluzzjoni ta’ mina fl-ilma. Barra minn hekk, l-impatt ambjentali tas-soluzzjoni magħżula jenħtieġ li jkun parti mill-kalkoli tal-ispejjeż u l-benefiċċji u l-analiżi tal-proġetti alternattivi mill-Kummissjoni.

4.3.7. Ir-Rata ta’ Redditu Interna u l-Kost Medju Ponderat tal-Kapital

(123) Scandlines et al. iqisu l-kalkoli tal-IRR u tal-WACC bħala żbaljati. L-IRR jenħtieġ li tiġi kkalkolata matul il-ħajja tal-proġett, mhux fuq 55 sena, u l-ispejjeż mhux eliġibbli jenħtieġ li jiġu esklużi. Il-WACC ta’ 11 % huwa għoli wisq. Skont Scandlines et al., il-WACC jenħtieġ li jvarja bejn 5,68 % u 6,71 %. Scandlines et al. ipprovdew żewġ studji li jiddokumentaw aktar il-fehma tagħhom dwar il-kalkolu tal-WACC, minn naħa studju li jmur lura għal Frar 2018 u min-naħa l-oħra referenzi minn Damodaran mill-2014.

4.3.8. Il-prevenzjoni ta’ distorsjoni żejda fil-kompetizzjoni u t-test tal-ibbilanċjar

(124) Scandlines et al. jaffermaw li l-Kummissjoni jenħtieġ li tivvaluta kemm hija serja d-distorsjoni fil-kompetizzjoni. Din l-analiżi jenħtieġ li tmur lil hinn milli tistabbilixxi l-fatt li l-għajnuna toħloq distorsjoni fil-kompetizzjoni, minħabba li din hija diġà inerenti fil-kwalifika tagħha bħala għajnuna mill-Istat. Mir-rapport soċjoekonomiku u mit-tbassir tat-traffiku tal-2014, jidher li Femern A/S x’aktarx li jkollha saħħa sinifikanti fis-suq u li saħansitra jkollha monopolju. Barra minn hekk, Femern A/S x’aktarx li tabbuża mis-saħħa tagħha fis-suq. Skont Scandlines, ir-rifjut tal-gvern Daniż li jappoġġja applikazzjoni minn Scandlines (70) għal finanzjament mill-UE u allegat użu ta’ għajnuna mill-Istat biex jitnaqqas il-grad tat-toroq tal-aċċess għall-port f’Puttgarden ifisser li l-għajnuna lil Femern A/S tikkawża distorsjoni bla bżonn fil-kompetizzjoni. Scandlines et al. jaffermaw ukoll li hemm riskju ta’ kapaċità żejda u li r-ritorn soċjoekonomiku meta jkompli s-servizz tal-vapuri se jkun aktar baxx mil-limitu Daniż ta’ 4 %.

(125) NABU żiedet li l-impatt fuq l-ambjent jenħtieġ li jkun parti mit-test tal-ibbilanċjar. L-effetti negattivi tal-għajnuna jenħtieġ li jkunux limitati għad-distorsjoni fil-kompetizzjoni.

4.3.9. Il-kundizzjonijiet tal-mobilizzazzjoni tal-garanziji tal-gvern

(126) B’referenza għall-Avviż dwar il-Garanziji, Scandlines et al. fakkru lill-Kummissjoni li hija mhijiex intitolata tawtorizza l-għajnuna fil-forma ta’ garanziji tal-gvern, sakemm il-Kummissjoni ma tkunx taf minn qabel x’inhuma l-kundizzjonijiet għall-iskattar ta’ dawk il-garanziji. FSS tesiġi li l-awtoritajiet Daniżi jimpenjaw ruħhom li l-kundizzjonijiet għall-mobilizzazzjoni tal-garanziji tal-gvern ikunu konformi mar-rekwiżiti tal-Avviż dwar il-Garanziji.

5. KUMMENTI MID-DANIMARKA

(127) Din it-taqsima tinkludi l-kummenti tal-awtoritajiet Daniżi għad-Deċiżjoni tal-Ftuħ u l-kummenti tal-awtoritajiet Daniżi dwar is-sottomissjonijiet tal-partijiet interessati li ġew sottomessi lill-awtoritajiet Daniżi f’format mhux kunfidenzjali.

(128) B’mod ġenerali, l-awtoritajiet Daniżi ma jaqblux ma’ dak li jiġi sostnut mill-partijiet interessati. Huma pprovdew aktar informazzjoni u kontroargumenti li huma miġbura fil-qosor hawn taħt.

5.1. Kummenti supplimentari għad-deskrizzjoni tal-proġett tal-Konnessjoni Fissa tal-Fehmarn Belt u l-miżuri ta’ finanzjament

(129) L-awtoritajiet Daniżi pprovdew kjarifiki fattwali għall-parti deskrittiva fid-Deċiżjoni tal-Ftuħ. Huma speċifikaw ukoll li dak li kien ittikkettjat bħala “spejjeż tal-kostruzzjoni” fit-Tabella 1 tad-Deċiżjoni tal-Ftuħ jinkludi l-ispejjeż tal-ippjanar.

(130) Barra minn hekk, l-awtoritajiet Daniżi pprovdew kjarifiki dwar il-miżura ta’ injezzjoni tal-kapital. Fl-2005, Femern A/S ġiet stabbilita skont it-Taqsima 6 tal-Att dwar Sund & Bælt. Fil-mument tal-inkorporazzjoni, il-kapital azzjonarju rreġistrat ta’ Femern Bælt A/S (issa Femern A/S) kien ta’ DKK 10 miljun (EUR 1,3 miljun). Il-kapital azzjonarju rreġistrat tħallas bi primjum ta’ DKK 40 miljun (EUR 5,4 miljun), li jammonta għal total ta’ DKK 50 miljun (EUR 6,7 miljun). Il-kontribuzzjoni kapitali saret minn Sund & Bælt Holding A/S f’konformità mat-Taqsima 6 tal-Att dwar Sund & Bælt Holding A/S. Fl-24 ta’ Lulju 2009, il-kapital azzjonarju rreġistrat ta’ Femern Bælt A/S żdied minn DKK 10 miljun għal DKK 500 miljun (EUR 67,0 miljun) b’injezzjoni ta’ kapital fi flus ta’ DKK 460 miljun (EUR 61,7 miljun) magħmula minn Sund & Bælt Holding A/S lil Femern Bælt A/S u “ħruġ ta’ stokks” (bid-Daniż: “Fondsemission”) ta’ DKK 30 miljun (EUR 4,0 miljun). Il-ħruġ ta’ stokks jikkostitwixxi konverżjoni tar-riżervi ta’ ekwità ta’ Femern A/S f’kapital azzjonarju u, b’hekk, jinvolvi żieda fil-kapital iżda mhux injezzjoni ta’ kapital. Il-kontribuzzjoni kapitali fi flus saret skont it-Taqsima 7(2) tal-Att dwar l-Ippjanar. B’hekk, l-ammont totali ta’ kapital injettat f’Femern A/S huwa ta’ DKK 510 miljun (EUR 68,4 miljun), li DKK 500 miljun minnhom ġew injettati (u rreġistrati) bħala kapital azzjonarju. Ma saret l-ebda injezzjoni ta’ kapital mill-2009.

(131) Fir-rigward tal-garanziji, l-awtoritajiet Daniżi pprovdew aktar sfond għat-tifsira tat-Taqsima 4(4) tal-Att dwar il-Kostruzzjoni. Skont din id-dispożizzjoni, il-garanzija tal-gvern tkopri wkoll obbligi finanzjarji oħrajn imġarrba minn Femern A/S b’konnessjoni mal-kostruzzjoni tal-Konnessjoni Fissa. L-awtoritajiet Daniżi spjegaw li din id-dispożizzjoni tfisser li, pereżempju, każijiet ta’ arbitraġġ li jikkonċernaw xogħlijiet b’konnessjoni mal-kostruzzjoni tal-Konnessjoni Fissa huma koperti mill-garanzija tal-gvern. Din id-dispożizzjoni ma testendix għall-fażi tal-operazzjonijiet. Hija tiffunzjona bħala garanzija li l-kostrutturi jitħallsu f’każ li Femern A/S tonqos milli tħallas. Minħabba li l-ispejjeż tal-kostruzzjoni huma diġà koperti minn self mill-Istat jew self b’garanzija tal-gvern, hija ma tipprovdix vantaġġ addizzjonali lil Femern A/S.

(132) L-awtoritajiet Daniżi pprovdew ukoll lill-Kummissjoni b’ħarsa ġenerali lejn il-miżuri ta’ finanzjament diġà fis-seħħ.

(133) Fid-19 ta’ Novembru 2018, il-Ministru għat-Trasport awtorizza lil Femern A/S, għall-ewwel darba, biex tikseb self mill-Istat bl-għan li tiffinanzja l-ispejjeż tal-kostruzzjoni. Sussegwentement, dan is-self ġie konkluż f’Novembru u Diċembru 2018.

5.2. Kummenti dwar l-eżistenza tal-għajnuna

(134) L-awtoritajiet Daniżi qajmu żewġ argumenti ewlenin biex jappoġġjaw l-opinjoni ġenerali tagħhom li l-finanzjament pubbliku tal-Konnessjoni Fissa ma jaqax fil-kamp ta’ applikazzjoni tal-Artikolu 107(1) tat-Trattat.

(135) B’mod speċifiku, l-awtoritajiet Daniżi jsostnu li 1) l-ippjanar, il-kostruzzjoni u l-operat tal-Konnessjoni Fissa mhumiex “attivitajiet ekonomiċi”, iżda eżerċizzju ta’ awtorità pubblika; 2) l-effetti ekonomiċi pożittivi u negattivi, li tista’ tipproduċi l-Konnessjoni Fissa fi swieq kontigwi u fl-UE b’mod ġenerali, mhumiex “distorsjoni tal-kompetizzjoni”.

(136) L-awtoritajiet Daniżi jikkunsidraw ukoll li, fi kwalunkwe każ, Femern A/S ma twettaqx attività ekonomika qabel ma tibda topera, minħabba li ma toffri l-ebda servizz fis-suq.

5.2.1. Femern A/S teżerċita poter pubbliku

(137) Fil-fehma tal-awtoritajiet Daniżi, l-ippjanar, il-kostruzzjoni u l-operat tal-Konnessjoni Fissa huma eżempji klassiċi ta’ eżerċizzju ta’ poter tal-ippjanar pubbliku, li mhumiex, u ma jistgħux ikunu, koperti mill-Artikolu 107(1) tat-Trattat. Konsegwentement, il-miżuri tal-Istat, inklużi, b’mod partikolari, il-garanzija tal-gvern u s-self mill-Istat mogħtija favur Femern A/S, jaqgħu barra mill-kamp ta’ applikazzjoni tal-politika tal-kompetizzjoni tal-UE.

(138) Kuntrarju għall-metodoloġija użata mill-Kummissjoni fid-Deċiżjoni tal-Ftuħ, l-awtoritajiet Daniżi jsostnu li valutazzjoni ġenerali – fid-dawl tan-natura, l-għan u r-regoli applikabbli – tal-attivitajiet ta’ Femern A/S jenħtieġ li twassal għall-konklużjoni li Femern A/S teżerċita poter pubbliku – jew mill-inqas li Femern A/S teżerċita poter pubbliku sakemm tibda topera.

(139) L-awtoritajiet Daniżi jsostnu li l-għan tal-konnessjoni tal-infrastrutturi tal-Istat tat-toroq u tal-ferroviji Daniżi u Ġermaniżi huwa ferm usa’ minn investimenti pubbliċi oħrajn, pereżempju, fis-settur tal-utilitajiet. Bl-istess mod, in-natura ta’ Femern A/S u l-attivitajiet tagħha huma wkoll fundamentalment differenti minn, pereżempju, l-operaturi tal-vapuri u l-attivitajiet tal-vapuri, billi Femern A/S hija maħluqa bl-iskop uniku li timplimenta d-deċiżjonijiet tal-Istat Daniż fir-rigward tal-kostruzzjoni ta’ infrastruttura partikolari (il-Konnessjoni Fissa). Femern A/S hija b’hekk Veikolu bi Skop Speċjali (“SPV”) li mhuwiex soġġett għal standard ta’ massimizzazzjoni tal-profitti u li ma jistax iwettaq attivitajiet mhux relatati skont ir-regoli applikabbli.

(140) Skont l-awtoritajiet Daniżi, apprezzament ta’ dawk il-kunsiderazzjonijiet ta’ politika usa’ li fuqhom huwa bbażat it-twaqqif ta’ Femern A/S jappoġġja l-kunċett li Femern A/S ma twettaqx attivitajiet ekonomiċi, iżda pjuttost teżerċita poter pubbliku.

(141) Il-fatt li tiġi imposta tariffa fuq l-utenti ma jbiddilx, minnu nnifsu, in-natura ta’ dik l-attività, billi jrid jiġi eżaminat jekk l-impożizzjoni ta’ tariffa tistax tiġi sseparata mill-eżerċitar ta’ awtorità pubblika. Huwa biss meta dawk iż-żewġ attivitajiet jistgħu jiġu sseparati li l-impożizzjoni ta’ tariffa bi skambju għal servizz titqies bħala attività ekonomika (71).

(142) Skont l-awtoritajiet Daniżi, huwa ċar li l-ġbir tal-imposti minn Femern A/S, li skont il-liġi jiġu ddeterminati mill-Ministru għat-Trasport, ma jistax jiġi sseparat mill-eżerċitar ta’ attivitajiet konnessi mal-awtorità pubblika, bħall-għoti ta’ aċċess għall-infrastruttura ġenerali tat-toroq u tal-ferroviji tal-Istat u l-manutenzjoni tagħha. B’hekk, l-attivitajiet kollha minn Femern A/S jenħtieġ li jitqiesu flimkien bħala eżerċitar ta’ awtorità pubblika.

(143) L-awtoritajiet Daniżi jiċċaraw ukoll li l-Ministru għat-Trasport għadu ma ddeċidiex kif se jiġu stabbiliti t-tariffi tal-utenti jew x’jenħtieġ li jkun il-livell ta’ dawk it-tariffi. It-tariffi msemmija fid-Deċiżjoni tal-Ftuħ u fil-kummenti tal-partijiet interessati huma sempliċiment riflessjoni tas-suppożizzjonijiet baġitarji. Huwa nnotat ukoll li l-għan u l-funzjoni ewlenin tat-tariffi tal-utenti huma li jibbilanċjaw il-baġits pubbliċi.

(144) F’każ li l-Kummissjoni ma tkunx tista’ taċċetta li l-attivitajiet kollha ta’ Femern A/S jenħtieġ li jitqiesu flimkien bħala eżerċitar ta’ poter pubbliku, l-awtoritajiet Daniżi jsostnu li hija biss l-operazzjoni li tista’ raġonevolment titqies bħala attività ekonomika. Fil-fehma tal-awtoritajiet Daniżi, il-motiv fis-Sentenza ta’ Leipzig-Halle (72) ma japplikax f’dan il-każ, inter alia, minħabba li kien jikkonċerna ż-żieda tal-kapaċità ta’ attività ekonomika diġà eżistenti f’suq liberalizzat.

(145) L-awtoritajiet Daniżi jitolbu wkoll lill-Kummissjoni biex tivvaluta bir-reqqa meta jibda l-perjodu tal-attivitajiet ekonomiċi potenzjali u jirreferu għall-ġurisprudenza, fejn isostnu li kull meta jkun possibbli li jiġu sseparati l-attivitajiet, kull waħda minn dawk l-attivitajiet jenħtieġ li tkun soġġetta għal analiżi separata tal-għajnuna mill-Istat.

(146) Barra minn hekk, huma jsostnu li ftit jagħmel sens li wieħed jassumi li meta l-Att dwar il-Kostruzzjoni daħal fis-seħħ u awtorizza lil Femern A/S tibni u tħaddem il-Konnessjoni Fissa, l-appoġġ finanzjarju kollu mogħti lil Femern A/S qabel dik id-data sar għajnuna mill-Istat b’mod retroattiv.

(147) L-awtoritajiet Daniżi komplew jirrifjutaw l-argument ta’ Scandlines et al. li l-libertà għal Femern A/S li toffri ċerti skontijiet turi li l-Ministru ma jiffissax il-livell eżatt tat-tariffi tal-utenti. L-awtoritajiet Daniżi jsostnu li Femern A/S ma għandha l-ebda libertà li tistabbilixxi t-tariffi kif tixtieq, iżda għandha biss libertà limitata li taġġusta ċerti tariffi ’l isfel sal-punt li dan ma jaffettwax il-livell tat-tariffi b’mod sinifikanti. Huma jinnotaw ukoll li l-libertà ta’ Femern A/S li temenda u tintroduċi skemi ġodda ta’ skontijiet hija limitata wkoll mid-direttiva tal-Eurovignette (73).

5.2.2. Attivitajiet ta’ informazzjoni ta’ Femern A/S

(148) Fil-fehma tal-awtoritajiet Daniżi, ma hemm l-ebda dubju li l-attivitajiet ta’ informazzjoni ta’ Femern A/S huma kompitu pubbliku u mhux attività ekonomika. Wieħed mill-kompiti imposti fuq Femern A/S fl-Att dwar l-Ippjanar huwa “attivitajiet ta’ informazzjoni” li jenħtieġ li jitwettqu b’kooperazzjoni mal-muniċipalitajiet lokali. Dan huwa kompitu li l-ebda operatur privat tal-infrastruttura kummerċjali ma għandu. Huwa parti inseparabbli mill-kompiti pubbliċi konnessi mal-ippjanar u l-kostruzzjoni ta’ proġetti ta’ infrastruttura pubblika li jaffettwaw lill-komunità lokali. Barra minn hekk, l-awtoritajiet Daniżi jinnotaw li jekk dawk l-attivitajiet ta’ informazzjoni ma jitqisux bħala kompitu pubbliku, dawn jenħtieġ li jitqiesu bħala li huma marbuta b’mod li ma jistax jinfired mat-twettiq tal-proġett u, għalhekk, eliġibbli skont il-Komunikazzjoni tal-IPCEI.

5.2.3. L-attivitajiet ta’ Femern A/S ma joħolqux distorsjoni fil-kompetizzjoni

(149) Fil-fehma tal-awtoritajiet Daniżi, il-Kummissjoni trid twettaq valutazzjoni speċifika ta’ jekk il-kompetizzjoni hijiex qed tiġi distorta jew le. Din il-valutazzjoni jenħtieġ li tinkludi analiżi bir-reqqa tal-organizzazzjoni tal-infrastruttura tat-toroq tal-Istat fid-Danimarka sabiex ikun jista’ jiġi ddeterminat jekk it-toroq tal-Istat humiex f’relazzjoni kompetittiva reali ma’ modi oħrajn ta’ trasport, bħal vapuri, linji tal-ajru, operaturi tal-ferroviji, eċċ.

(150) L-awtoritajiet Daniżi ma jqisux li l-Konnessjoni Fissa hija f’kompetizzjoni diretta ma’, pereżempju, il-vapuri, bl-istess mod li l-infrastruttura ferrovjarja mhijiex f’kompetizzjoni diretta mat-toroq, mal-karozzi tal-linja jew mal-ajruporti. L-awtoritajiet Daniżi jirreferu speċifikament għall-paragrafu 220 tal-Avviż tal-Kummissjoni dwar il-kunċett ta’ għajnuna mill-Istat kif imsemmi fl-Artikolu 107(1) tat-Trattat dwar il-Funzjonament tal-Unjoni Ewropea (“Avviż dwar il-kunċett ta’ għajnuna mill-Istat”) (74) u l-Grilja Analitika tal-Infrastruttura għat-Toroq, il-Pontijiet, il-Mini u l-Passaġġi tal-Ilma Interni (75). Huma jinnotaw ukoll li l-Konnessjoni Fissa hija disponibbli għall-utenti kollha b’termini mhux diskriminatorji u li din mhijiex mibnija biex tiffavorixxi impriża speċifika jew settur speċifiku.

(151) Fuq din il-bażi, l-awtoritajiet Daniżi jsostnu li kwalunkwe effett ekonomiku possibbli, li l-attivitajiet ta’ Femern A/S jista’ jkollhom fuq operaturi kummerċjali oħrajn, ma jistax jitqies bħala distorsjoni tal-kompetizzjoni fis-sens tal-Artikolu 107(1) tat-Trattat. Huwa partikolarment ċar li Femern A/S ma toħloq l-ebda distorsjoni fil-kompetizzjoni fl-ebda suq, dwaqt li qed tippjana u tibni l-Konnessjoni Fissa.

(152) Fl-aħħar nett, l-awtoritajiet Daniżi jinnotaw fuq dan il-punt li l-każ għal Femern A/S huwa differenti ħafna miċ-ċirkostanzi fattwali relatati mal-kostruzzjoni ta’ runway addizzjonali fl-Ajruport ta’ Leipzig-Halle (76), billi Femern A/S ma tipprovdix servizzi fis-suq sakemm l-infrastruttura ma tkunx miftuħa għat-traffiku. L-Ajruport ta’ Leipzig-Halle kkompeta fis-suq tal-ajruporti reġjonali kontra ajruporti oħrajn biex jattira l-klijenti u meta nqalgħet il-ħtieġa ta’ espansjoni, huwa rċieva għajnuna mill-Istat biex jibni infrastruttura ġdida.

5.3. Kummenti dwar il-klassifikazzjoni tal-għajnuna

(153) L-awtoritajiet Daniżi jqisu li Femern A/S kisbet dritt legali biex tiffinanzja l-attivitajiet tagħha bl-adozzjoni tal-Att dwar il-Kostruzzjoni fl-4 ta’ Mejju 2015, billi l-att jassumi b’mod ċar li Femern A/S se tiffinanzja l-obbligi tad-dejn tagħha b’self garantit mill-Istat u self mill-Istat. Għalhekk, l-għajnuna ngħatat f’dan il-mument. Madankollu, huma jinnotaw li l-garanziji tal-gvern u s-self mill-Istat ma setgħux jintużaw u, b’hekk, ma setgħu jipproduċu l-ebda vantaġġ ekonomiku għal Femern A/S qabel ma l-Ministru għat-Trasport ta struzzjonijiet lil Femern A/S biex tagħmel dan.

(154) B’hekk, l-awtoritajiet Daniżi ma jaqblux ma’ Scandlines et al., li jsostnu li l-għajnuna relatata mal-garanziji tal-gvern u mas-self mill-Istat tikkostitwixxi serje ta’ għotjiet ad hoc. Madankollu, l-awtoritajiet Daniżi jinnotaw li, anki kieku l-għajnuna kellha titqies bħala serje ta’ għotjiet ad hoc, ma hemm xejn li jżomm lill-Kummissjoni milli twettaq valutazzjoni tal-kompatibbiltà u tapprova dawk l-għotjiet futuri kollha f’daqqa u fuq bażi ex ante. L-awtoritajiet Daniżi ssottomettew ukoll informazzjoni aktar dettaljata dwar in-nuqqas ta’ diskrezzjoni tal-Ministru tal-Finanzi fir-rigward tal-ftehimiet speċifiċi tas-self.

(155) Huma jinnotaw ukoll li l-pożizzjoni ta’ Scandlines et al. tidher li tgħid li Femern A/S jenħtieġ li minflok, mill-bidu nett, tieħu self kbir wieħed b’garanzija tal-gvern sal-limitu massimu permess. Skont l-awtoritajiet Daniżi, dan ma jkunx mod xieraq ta’ kif tiġi minimizzata l-għajnuna u, b’hekk, imur kontra r-rekwiżiti ġenerali tal-valutazzjonijiet tal-kompatibbiltà tal-Kummissjoni kif previst mill-paragrafu 28 tal-Komunikazzjoni tal-IPCEI.

(156) L-awtoritajiet Daniżi jqisu wkoll li l-obbligu ta’ waqfien totali ġie rrispettat. Huma jqisu li l-bażi ġuridika tal-attivitajiet kollha mwettqa qabel id-dħul fis-seħħ tal-Att dwar il-Kostruzzjoni kienet it-Taqsima 2 tal-Att dwar l-Ippjanar. Minn mindu ġie adottat l-Att dwar l-Ippjanar, il-Kumitat għall-Finanzi tal-Parlament Daniż sussegwentement ta l-kunsens tiegħu tliet darbiet biex jiżdied il-baġit għall-fażi tal-ippjanar. Kull darba, il-kunsens kien relatat mal-attivitajiet tal-ippjanar speċifiċi koperti mit-Taqsima 2 tal-Att dwar l-Ippjanar (l-hekk imsejħa “xogħlijiet ta’ tħejjija”).

(157) Meta ġie adottat l-Att dwar il-Kostruzzjoni, il-Ministru għat-Trasport ta struzzjonijiet lil Femern A/S biex ma tibdiex il-fażi tal-kostruzzjoni u, b’hekk, ma tiffirmax kuntratti ta’ kostruzzjoni qabel ma tkun awtorizzata tagħmel dan mill-Ministru. F’Novembru u f’Diċembru 2018, Femern A/S ġabret self mill-Istat biex tiżgura l-finanzjament meħtieġ għall-bidu tal-fażi tal-kostruzzjoni. Madankollu, l-awtoritajiet Daniżi spjegaw li kien biss fis-26 ta’ Marzu 2019 li Femern A/S kienet awtorizzata tibda l-ewwel xogħlijiet ta’ kostruzzjoni speċifikati li jikkonċernaw il-Konnessjoni Fissa. Femern A/S għadha s’issa ma bdiet l-ebda wieħed minn dawn ix-xogħlijiet.

5.4. Kummenti dwar l-allegati miżuri ta’ għajnuna

5.4.1. Tariffi ferrovjarji

(158) L-awtoritajiet Daniżi jsostnu li t-tariffi ferrovjarji ma jinvolvu l-ebda għajnuna mill-Istat lil Femern A/S u, b’hekk, jirrifjutaw l-argumenti mressqa minn Scandlines et al. It-tariffi ferrovjarji jikkostitwixxu sors futur ta’ introjtu għal Femern A/S, li – bħall-pedaġġi tat-triq – se jkunu rregolati mill-Ministru għat-Trasport. Speċifikament, il-Ministru jistabbilixxi regoli rigward il-livell u l-prinċipji għar-regolamentazzjoni tat-tariffi li se jiġu ddebitati l-utenti tal-Konnessjoni Fissa (jiġifieri l-operaturi ferrovjarji). Dawn it-tariffi se jiġu ddeterminati f’konformità mad-Direttiva 2012/34/UE li tistabbilixxi żona ferrovjarja unika Ewropea. L-awtoritajiet Daniżi jenfasizzaw li t-tariffi ferrovjarji għal Femern A/S se jinġabru f’isem Femern A/S minn Rail Net Denmark (77) u mhux – kif inhu preżunt fid-Deċiżjoni tal-Ftuħ – minn Femern A/S innifisha. Rail Net Denmark tiġbor dawk it-tariffi fuq l-infrastruttura ferrovjarja kollha tal-Istat Daniż. Għalhekk, tqies li huwa aktar espedjenti li Rail Net Denmark tintalab tagħmel l-istess fuq il-Konnessjoni Fissa. Il-fondi huma ttrasferiti direttament lil Femern A/S u Rail Net Denmark ma tistax tiddisponi mill-fondi għal skopijiet proprji. It-tariffi miġbura għall-użu tal-Konnessjoni Fissa u ttrasferiti lil Femern A/S se jiġu ddokumentati fil-baġits annwali tal-Istat. It-tariffi miġbura minn Rail Net Denmark huma ħlas għal servizz u mhux imposta. Rail Net Denmark hija l-maniġer tal-infrastruttura ferrovjarja Daniża responsabbli għall-ispejjeż kollha relatati mal-operat tal-infrastruttura ferrovjarja Daniża.

5.4.2. Miżuri tat-taxxa

(159) L-awtoritajiet Daniżi jinnotaw li Femern A/S fl-ebda ħin ma użat ir-regoli li kienu applikabbli qabel rigward id-deprezzament tal-assi u r-riport tat-telf. B’hekk, irrispettivament minn jekk ir-regoli setgħux potenzjalment taw vantaġġ selettiv lil Femern A/S, fil-fatt ma seħħ l-ebda vantaġġ bħal dan fil-perjodu rilevanti.

5.4.3. L-użu mingħajr ħlas ta’ qiegħ il-baħar

(160) Fir-rimarki tagħhom għall-kummenti tal-partijiet interessati, l-awtoritajiet Daniżi jispjegaw li l-Att dwar il-Kostruzzjoni sempliċiment jikkjarifika, sabiex jiġi evitat kull dubju, li Femern A/S jenħtieġ li ma tħallasx tariffa biex tuża qiegħ il-baħar. Huma jtennu li dawn id-dispożizzjonijiet ma jittrattawx lil Femern A/S b’mod differenti minn entitajiet f’sitwazzjoni legali u fattwali komparabbli.

5.5. Kummenti dwar il-valutazzjoni tal-kompatibbiltà

5.5.1. Proġett ta’ interess komuni Ewropew

(161) L-awtoritajiet Daniżi jqisu li l-istudji l-ġodda ppreżentati minn Scandlines u Stena Line huma irrilevanti u, fi kwalunkwe każ, skorretti. B’rabta mal-istudju ta’ Knud Erik Andersen, huma jinnotaw li l-awtur huwa magħruf li jopponi l-proġett tal-Konnessjoni Fissa tal-Fehmarn Belt u li l-istudju huwa bbażat fuq suppożizzjonijiet ta’ kalkolu żbaljati b’rabta mat-tbassir tat-traffiku u mal-ispejjeż tal-kostruzzjoni. L-awtoritajiet Daniżi jirrifjutaw ukoll l-argument imressaq minn Scandlines u Stena Line li l-istudji tal-2015 nefħu l-ispejjeż ta’ Scandlines b’mod esaġerat sal-punt li dan jirriżulta f’suppożizzjoni li Scandlines topera b’telf enormi. L-awtoritajiet Daniżi huma tal-fehma li din hija preżentazzjoni skorretta u distorta tal-kalkoli fl-“Istudju oriġinali” mill-2015 minħabba li l-istudju huwa bbażat fuq is-suppożizzjoni li d-dħul tal-vapuri huwa ogħla mill-ispejjeż operatorji (id-differenza bejn id-dħul u l-ispejjeż hija stmata għal madwar 15 % tal-ispejjeż). Barra minn hekk, l-awtoritajiet Daniżi jsostnu li l-istudji ma jsirux difettużi minħabba li s-subkomponenti jew iċ-ċirkostanzi jinbidlu, u jinnotaw li mhumiex meħtieġa kalkoli ġodda tal-effetti soċjoekonomiċi kull darba li jinbidel subkomponent. Bħala tali, l-awtoritajiet Daniżi jirrifjutaw ukoll li l-istudji tal-2015 huma difettużi minħabba l-ispejjeż ogħla tat-territorju intern Ġermaniż.

(162) L-awtoritajiet Daniżi jsostnu wkoll li l-kalkoli soċjoekonomiċi huma dejjem inklużi fit-teħid ta’ deċiżjonijiet politiċi dwar proġetti infrastrutturali kbar. Madankollu, ma hemm l-ebda rekwiżit ta’ ritorn soċjoekonomiku ta’ 4 % kif affermat fir-rapport u mill-partijiet interessati. L-awtoritajiet Daniżi indikaw ukoll li l-proġett tal-Konnessjoni Fissa tal-Fehmarn Belt kien meqjus bħala proġett transfruntier prijoritarju ta’ TEN-T fl-intier tiegħu u mhux biss għal dak li jikkonċerna l-parti ferrovjarja. Fir-rigward tat-tbassir tat-traffiku, l-awtoritajiet Daniżi ppreżentaw rapport addizzjonali minn Intraplan / TSS Trimode, fejn ikkummentaw dwar ir-Rapport ta’ HTC. B’mod ġenerali, il-konklużjoni minn Intraplan / TSS Trimode hija li r-rapport ta’ HTC huwa difettuż u żvijjanti u ma jiddubitax mit-tbassir tat-traffiku għall-Konnessjoni Fissa tal-Fehmarn Belt speċifikament. Barra minn hekk, l-awtoritajiet Daniżi jirreferu għal rapport ippubblikat mid-Direttorat Daniż tat-Toroq (78) li juri li t-traffiku fit-toroq lejn u mid-Danimarka qed jiżdied b’mod sinifikanti. B’mod speċifiku, ir-rapport juri li t-traffiku tat-trakkijiet żdied bi 38 % mill-2010 sal-2018 fuq il-fruntieri bejn id-Danimarka u l-Ġermanja, fuq il-Konnessjoni Fissa ta’ Øresund u fuq ir-rotot tal-vapuri li jaqsmu Øresund u l-Fehmarn Belt, u dan ikompli jikkontradixxi r-Rapport ta’ HTC.

5.5.2. Ma se tingħata l-ebda għajnuna operatorja

(163) Fil-fehma tal-awtoritajiet Daniżi, l-għajnuna operatorja hija għajnuna relatata mal-operat tal-infrastruttura. L-ispejjeż kollha mġarrba fil-fażi tal-kostruzzjoni, inklużi l-ispejjeż li jikkonċernaw l-amministrazzjoni ta’ kuljum tal-proġett tal-kostruzzjoni, huma meqjusa bħala spejjeż tal-kostruzzjoni. Femern A/S mhux se jkollha bżonn tikseb self mill-Istat jew self b’garanzija mill-Istat biex tiffinanzja l-operazzjonijiet ta’ kuljum tagħha fil-fażi tal-operazzjonijiet.

5.5.3. Diskrepanza tal-likwidità

(164) L-awtoritajiet Daniżi pprovdew suppożizzjonijiet aġġornati għall-kalkolu tad-diskrepanza tal-likwidità u tal-element ta’ għajnuna (jew l-ekwivalenti tal-għotja grossa). Bħala punt tat-tluq, is-suppożizzjonijiet huma bbażati fuq l-aħħar analiżi finanzjarja riveduta kompletament tal-proġett: “Financial analysis of the Fehmarn Belt Fixed Link including Danish landworks” (79), ta’ Frar 2016 (“analiżi finanzjarja tal-2016”).

(165) Fin-noti preparatorji għall-Att dwar il-Kostruzzjoni, issemma b’mod ċar li se ssir valutazzjoni ġdida tal-finanzi totali tal-proġett. Kellu jinbeda proċess biex jitnaqqsu l-ispejjeż tal-kostruzzjoni qabel ma setgħu jiġu ffirmati l-kuntratti tal-kostruzzjoni. Fit-28 ta’ April 2015, il-Ministru tal-Finanzi ta struzzjonijiet lil Femern A/S biex ma tiffirmax il-kuntratti ta’ kostruzzjoni ewlenin tal-proġett qabel ma tkun saret valutazzjoni ġdida tal-finanzi kumplessivi. Skont l-analiżi finanzjarja tal-2016, element ewlieni li jikkontribwixxi għal tnaqqis fl-ispejjeż tal-kostruzzjoni kien l-estensjoni tal-perjodu tal-kostruzzjoni minn sitt snin u nofs kif preżunt fl-analiżi finanzjarja tal-2014 għal tmien snin u nofs fl-analiżi finanzjarja tal-2016. L-analiżi finanzjarja tal-2016 tgħid li bħala riżultat tal-proċess tas-sejħa għall-offerti abbażi ta’ dan il-perjodu estiż tal-kostruzzjoni ta’ tmien snin u nofs, Femern A/S irċeviet l-offerti finali u vinkolanti (80) tal-kuntratturi. Femern A/S analizzat ukoll il-parametri l-oħrajn tal-kalkoli finanzjarji li wasslu għal għadd ta’ suppożizzjonijiet aġġornati meta mqabbla mal-analiżi li sawret il-bażi għall-Att dwar il-Kostruzzjoni. L-aġġornamenti rilevanti għall-Konnessjoni Fissa fl-analiżi finanzjarja tal-2016 jikkonċernaw b’mod partikolari: il-baġit aġġornat tal-kostruzzjoni, l-istima aġġornata tal-ispejjeż għall-operat, għall-manutenzjoni u għall-investiment mill-ġdid, ir-reviżjoni tal-iskeda taż-żmien, id-dħul mit-traffiku aġġustat minħabba l-iskeda ta’ żmien riveduta, l-aġġornament tal-finanzjament mill-UE, l-aġġornament ta’ xi suppożizzjonijiet tekniċi. Barra minn hekk, sabiex jiġi żgurat li l-valutazzjoni tal-Kummissjoni tkun ibbażata fuq l-aktar suppożizzjonijiet finanzjarji preċiżi u aġġornati, l-awtoritajiet Daniżi għamlu xi aġġustamenti oħrajn fl-analiżi finanzjarja tal-2016, kif spjegat fid-dettall hawn taħt. Fejn xieraq, l-awtoritajiet Daniżi inkludew ukoll ċifri attwali, pereżempju, għas-self diġà ġġenerat jew b’rabta mal-inflazzjoni. Il-premessi ta’ hawn taħt fihom aktar dettalji dwar is-suppożizzjonijiet tal-mudell tad-diskrepanza tal-likwidità.

(166) L-ispejjeż tal-kostruzzjoni fin-notifika tal-2014 kienu jammontaw għal DKK 54,9 biljun (EUR 7,4 biljun) fi prezzijiet fissi tal-2014. Dan l-ammont jikkorrespondi għall-ispejjeż tal-kostruzzjoni msemmija fl-Att dwar il-Kostruzzjoni tal-2015: DKK 55,1 biljun (EUR 7,4 biljun) fi prezzijiet fissi tal-2015. Femern A/S irċeviet offerti f’Settembru 2015. Konsegwentement, Femern A/S ħejjiet aġġornament tal-baġit tal-kostruzzjoni u l-previżjoni tal-ispejjeż tal-ippjanar u l-kostruzzjoni għall-Konnessjoni Fissa tnaqqset għal DKK 52,6 biljun (EUR 7,1 biljun) fi prezzijiet tal-2015 jew DKK 62,2 biljun (EUR 8,3 biljun) fi prezzijiet nominali. Dan jinkludi rekwiżit ta’ riżerva ta’ DKK 7,3 biljun (EUR 1,0 biljun) bil-prezzijiet tal-2015. Ir-riżerva ġiet ikkalkolata abbażi tar-reġistru tar-riskju ta’ Femern A/S u tirrifletti l-ispejjeż li l-proġett x’aktarx li jġarrab. Intuża “valur P” ta’ P80. Kif spjegaw l-awtoritajiet Daniżi, dan ifisser li hemm probabbiltà ta’ 80 % li l-baġit ta’ riżerva jkun biżżejjed biex ikopri r-riskji identifikati. Il-kumpanija Ernst & Young wettqet assigurazzjoni tal-kwalità esterna tar-riżervi u r-riskji assoċjati mal-Konnessjoni Fissa.

(167) Il-kalkoli finanzjarji jassumu li l-Konnessjoni Fissa se tirċievi finanzjament tal-UE li jkun jikkorrespondi għal 10 % tal-ispejjeż tal-kostruzzjoni matul il-perjodu kollu tal-kostruzzjoni, li huwa l-istess livell kif kien preżunt fl-analiżi finanzjarja tal-2016. Il-finanzjament relatat mal-fażi tal-ippjanar kien ikkunsidrat ukoll fil-mudell finanzjarju.

(168) It-tbassir tat-traffiku tħejja mid-ditti ta’ konsulenza Ġermaniżi Intraplan u BVU u kien kontrovverifikat ma’ mudelli oħrajn, bħall-mudell Trans Tools tal-Kummissjoni Ewropea. It-tbassir tat-traffiku ġie ppreżentat f’Novembru 2014. Kif ġie ddikjarat fl-analiżi finanzjarja tal-2016, il-grupp ta’ konsulenza COWI wettaq assigurazzjoni tal-kwalità esterna tat-tbassir u kkonkluda li s-suppożizzjonijiet huma raġonevoli u konformi mal-prattika professjonali tat-tbassir tat-traffiku. Is-suppożizzjoni bażika fit-tbassir tat-traffiku tal-2014 hija li s-servizz parallel eżistenti tal-vapuri ma jkomplix meta tinfetaħ il-Konnessjoni Fissa. Fl-istess ħin, it-tbassir tat-traffiku tal-2014 jinkludi analiżi separata ta’ xenarju, b’servizz kontinwu (parallel) ta' siegħa bil-'vapuri. Mill-2014, Scandlines ikkonfermat ripetutament l-intenzjoni tagħha li tkompli topera wara l-ftuħ tal-Konnessjoni Fissa. Għalhekk, l-awtoritajiet Daniżi kkunsidraw fil-mudell finanzjarju għall-kalkolu tad-diskrepanza tal-likwidità servizz ta’ siegħa bil-vapuri bejn Rødby u Puttgar